text:
Jeremaia
Chapter 33
A sa yaco tale me vakarua vei Jeremaia na vosa i Jiova, ni sa sogolati tiko o koya e na lomanibai ni vale ni veivesu, ka sa vaka,
2 "Sa tukuna vakaoqo o Jiova o koya sa cakava na koro oqo, ia o Jiova, o koya sa bulia, me vakataudeitaka; ( o Jiova na Yacana):
3 'Mo tagi mai vei au, Au na rogo yani vei iko, ka vakatakila vei iko na ka levu e dredre ni kilai, o sa sega ni kila.'
4 "Ni sa tukuna vakaoqo o Jiova, na Kalou ni Isireli, e na vuku ni veivale ni koro oqo, kei na veivale i tui Juta, sa basuki sobu e na suva kei na matau:
5 'Era sa curu yani me veivaluti kei ira na kai Kalitia, ka me ra vakasinaita na veivale oqo e na yago ni tamata sa mate, o ira ka'u sa vakamatea e na Noqu cudru kei na Noqu lesa, ka e na vuku ni nodra i valavala ca kecega ka'u sa vunia kina na Mataqu mai na koro oqo.
6 'Raica, Au na vakamavotaki ira na nomu mate, ia Au na vakabulai ira, ka vakayacora vei ira na sautu levu kei na dina.
7 'Ia Au na kauti ira tale mai na Juta kei ira na Isireli era vakabobulataki, ia Au na vakavinakataki ira tale me vaka e liu:
8 'Au na vakasavasavataki ira talega mai na nodra i valavala ca era sa cala kina vei Au; ia Au na bokoca na nodra i valavala ca kecega, era sa cala kina ka talaidredre kina vei Au.
9 'Ia ena yaco kina me Noqu na yaca rogo sa marautaki, ka vakavinavinakataki, ka vakacaucautaki, e na veimatanitu kece e vuravura, era na rogoca na ka vinaka kece ka'u sa cakava vei ira: ka ra na rere ka sautanini e na vuku ni ka vinaka kecega kei na kena tubu cake ka'u sa vakayacora kina.'
10 "Sa tukuna vakaoqo o Jiova; 'Ena rogoci tale e na yasana oqo, dou sa tukuna, "Sa lala ga ka sega kina na tamata se na manumanu," io e na veikoro vakaJuta, kei na sala ni koro o Jerusalemi, sa lala tu ga, ka sega kina na tamata, se na manumanu,
11 'Na domo ni reki, kei na domo ni marau, na domo ni tagane kei na domo ni yalewa, e rau sa qai vakawati; na domodra era sa tukuna, "Dou vakavinavinaka vei Jiova ni lewe vuqa: ni sa yalovinaka o Jiova; ni sa sega ni mudu na Nona loloma," kei na domodra talega era sa kauta mai nai madrali ni vakavinavinaka ki na vale i Jiova. Ni'u na kauti ira tale mai na lewe ni vanua era sa vakabobulataki, ka me ra sa vaka e liu,' sa tukuna o Jiova.
12 "Sa tukuna vakaoqo o Jiova ni lewe vuqa; 'Na yasana oqo, sa lala tu ga ka sega kina na tamata se na manumanu, kei na kena veikoro kece talega, ena sega tale e na nodra i tikotiko nai vakatawa era na vakotora kina na qele ni sipi.
13 'E na veikoro mai na veiulunivanua, kei na veikoro mai na buca, kei na veikoro mai na mata ni ceva, kei na vanua i Penijamini, kei na yasayasa vaka-Jerusalemi, kei na veikoro vaka-Juta, ena lako voli tale yani kina na qele ni sipi e na ruku ni liga i koya sa wilika,' sa tukuna o Jiova.
14 'Raica, ena yaco na gauna,' sa tukuna o Jiova, 'Au na vakayacora kina na ka vinaka o ya Au sa yalataka ki na mataqali i Isireli, kei na mataqali i Juta:
15 'E na veisiga o ya, kei na gauna o ya, Au na vakatubura kina vei Tevita na Coke yalododonu; ia ena cakava o Koya na lewa dodonu kei na cakacaka dodonu e na vanua.
16 E na veisiga o ya, e na vakabulai o Juta, ia o Jerusalemi, ena tiko vinaka: ia oqo na yaca ena vakatokai kina: O JIOVA NA NODA YALODODONU.'
17 "Ni sa tukuna vakaoqo o Jiova; 'Ena sega ni yali vei Tevita e dua na tagane me tiko e nai tikotiko vakaturaga ni mataqali i Isireli;
18 'O ira talega na bete na kawa i Livai, ena sega ni yali vei ira e dua na tagane me tiko e Mataqu me vakacabora nai soro kama, ka vakama nai madrali laukana, ka me vacaboi soro tiko e na veisiga kecega.'"
19 A sa yaco vei Jeremaia na vosa i Jiova, ka vaka,
20 "Sa tukuna vakaoqo o Jiova; 'Kevaka dou sa vakacataka rawa na Noqu veiyalayalati e na vuku ni siga, kei na Noqu veiyalayalti e na vuku ni bogi, me kakua kina na siga kei na bogi e na kena gauna,
21 'Ena qai vakacataki rawa na veiyalayalati ka'u sa ia vata kei Tevita na Noqu tamata, me sega kina na luvena tagane me lewa tiko e na nonai tikotiko vakaturaga; kei ira talega na bete na kawa i Livai, na Noqui talatala.
22 'Me vaka sa sega ni wili rawa na kalokalo mai lomalagi, se vakarauti rawa na nuku ni matasawa: ka'u na vakalewevuqataka vakakina na kawa i Tevita na Noqu tamata, kei na kawa i Livai era sa qaravi Au.'"
23 A sa yaco tale vei Jeremaia na vosa i Jiova, ka vaka,
24 "O sa vakananuma, se segai, na ka era vosataka na tamata oqo, ka vaka, 'Na mataqali ruarua ka digitaka o Jiova, sa biuta tani ga o Koya'? A ra sa beci ira kina na Noqu tamata, me ra kakua ni matanitu tiko e matadra.
25 "Sa tukuna vakaoqo o Jiova; 'Ke sa sega ni tuga na Noqu veiyalayalati e na vuku ni siga kei na bogi, ia kevaka Au sa sega ni lesia nai valavala kei lomalagi kei vuravura,
26 'Ke sa qai rawa Me'u biuta tani na kawa i Jekope, kei Tevita na Noqu tamata me'u kakua ni lesia e dua na nona kawa me lewai ira na kawa i Eparaama, kei Aisake, kei Jekope: Ni'u na kauti ira tale mai era vakabobulataki, ka lomani ira.'"


c: text/html

text:
Jeremaia
Chapter 13
Sa tukuna vakaoqo vei au o Jiova, "Mo la'ki kauta e dua na nomui vau lineni ka vauca kina na tolomu, ia mo kakua ni tonia ena wai."
2 Au sa qai kauta e dua nai vau me vaka na vosa i Jiova, ka vauca kina na toloqu.
3 Sa baci yaco vakarua vei au na vosa i Jiova, ka vaka,
4 "Mo kauta na nomu i vau oqori, sa vau kina na tolomu, ka cavu tu mo lako kina Uferetisi, ka vunia maikea ena qaravatu."
5 Au a qai lako, ka vunia mai na Uferetisi, me vaka ka tukuna vei au o Jiova.
6 Sa bogi vuqa, sa qai tukuna vei au o Jiova, "mo cavu tu, ka mo lako ki na Uferetisi, ka kauta mai kina nai vau, o ya Au a tukuna mo vunia mai kea."
7 Au a qai lako ki na Uferetisi, ka kelia nai vau ka kauta mai na tikina ka'u a vunia kina: ka raica, sa ca mai nai vau, sa sega e dua na ka e yaga kina.
8 Sa qai yaco mai vei au na vosa i Jiova, ka vaka,
9 "Sa tukuna o Jiova: 'Ka'u na vakacacana vakaoqo na viavialevu i Juta, kei na viavialevu cake i Jerusalemi.
10 'O ira na tamata ca oqo, era bese ni rogoca na Noqu vosa, era muria na lewa ca ni yalodra era muria talega na kalou tani, me qaravi ira, ka soro vei ira, era na vaka ga nai vau oqo, sa sega e dua na ka e yaga kina:
11 'Me vaka sa kabita na tolo ni tamata nai vau, Au sa vakabita vakakina vei Au na mataqali kecega i Juta,' sa tukuna o Jiova; 'me ra yaco me Noqu tamata, Me'u rogo kina, ka vakavinavinakataki, ka vakarokorokotaki: ia era bese ga ni vakarorogo.'
12 "Ia mo tukuna vei ira na vosa oqo: 'sa tukuna vakaoqo o Jiova na nodra Kalou na Isireli, "Na tavaya kece ena vakasinaiti ga ena waini." 'Ka ra na tukuna vei iko, 'Keimami sa sega beka ni kila ni na vakasinaiti na tavaya kecega ena waini?'
13 "Mo qai tukuna vei ira, 'Sa tukuna vakaoqo o Jiova, "Raica, Au na vakasinaiti ira kecega na lewe ni vanua oqo—io o ira na tui era sa tiko ena i tikotiko i Tevita, kei ira na bete, kei ira na parofita, kei ira kece na kai Jerusalemi— me ra mateni!
14 "Ka'u na botobotolaki ira vata na tamata kei na kai nona, io o ira vata na qase kei na luvedra, sa tukuna o Jiova, ka'u na sega ni lomana, se vosota, se yalololoma kina, Ka'u na vakarusai ira ga."'"
15 Dou rogoca, ka vakatu daliga; dou kakua ni viavialevu ni sa vosa o Jiova.
16 Dou vakarokorokotaki Jiova na nomudou Kalou, ni sa bera ni vakayacora na yavamudou e na veiulunivanua loaloa; ka dou sa yadrava na rarama, ka sa vukica ga o Koya me yaloyalo ni mate, ka cakava me butobuto sara.
17 Ia kevaka dou na sega ni rogoca, ena tagi na yaloqu e na tikina vuni e na vuku ni nomudou viavialevu; ena tagi vakalevu na mataqu, ia ena dave mai kina na wai, ni sa vakabobulataki na qele ni sipi i Jiova.
18 Mo tukuna vei rau na tui kei na ranadi, "drau vakamalumalumutaki kemudrau, drau tiko sobu; ni na lako sobu mai na kemudrau ka levu, io na nomudraui sala vakaiukuuku."
19 Na veikoro mai na mata ni ceva ena sogo tu, ka sega e dua me dolava; era na kau tani kecega na Juta; era na kau vakaoti sara vakabobula.
20 Drau ta cake, ka raici ira era sa lako mai na vualiku. Sa e vei na qele ni sipi ka soli vei iko, na nomu sipi matavinaka?
21 Na cava o na qai tukuna ni sa cudruvi iko o Koya? Ni sai iko ga ka vakavulici ira me ra nomu turaga, ka me ra liu. Ena sega beka ni tauvi iko na rarawa, me vaka na yalewa sa taratara?
22 Ia kevaka o sa tukuna e lomamu, "na cava beka sa yacovi au kina na ka oqo?" Ni sa levu na nomu caka cala sa luvati kina na bui ni nomui sulu, ka dresulaki tani sara mai na bukubuku-niyavamu.
23 Sa veisautaka rawa li na kai Iciopea na kulina, se na lepate na kena tavutonotono? Ke vakakina dou na qai rawata mo dou caka vinaka, oi kemudou ka daucakava ga na ka ca.
24 "O koya oqo ka'u na dui vakasevi ira tani kina me vaka na vu-ni-sila sa cagina tani e na cagi mai veikau.
25 Sa kemu ga oqo, nai votavota Au sa vakarautaka me nomu," sa tukuna o Jiova; "Ni o sa guilecavi Au, ka vakararavi ki na ka lasu.
26 Ka'u na cega cake kina na bui ni nomui sulu ki matamu, me votu kina na nomu luvawale.
27 Na nomu veibutakoci, kei na nomu daugagano, kei na levu ni nomu dautagane io na nomui valavala vakasisila e na veiyasana cecere ni vanua, Au sa raica oti. Ena ca vei iko, Jerusalemi! O na sega li ni vakasavasavataki? Ena yaco ga ni naica?"

robotstxt: allowed

filter: keep


text:
IVOLA NI SOQONI–NODA BULA VAKARISITO KEI NA CAKACAKA VAKAITALATALA June 2016
Vakatutu
Vakatutu ni Yadra! kei na tikidua. Vakayagataka mo bulia kina nomu ivakamacala.
IYAU MAI NA VOSA NI KALOU
Nuitaki Jiova Qai Cakava na ka Vinaka
Muria na vakasala yaga ena Same 37.
NODA BULA VAKARISITO
Meda Maqosa Tiko ga ena Cakacaka Vakaitalatala
—Veivakavulici ena Vidio
Cava meda vakayagataka kina na vidio ena cakacaka vakaitalatala? Ena yaga vakacava ina noda veivakavulici?
IYAU MAI NA VOSA NI KALOU
O Jiova e Vakacegui Ira na Tauvimate
Ena vakaukauataki keda na vosa uqeti vakalou i Tevita ena Same 41 nida tauvimate se sotava na ituvaki dredre.
IYAU MAI NA VOSA NI KALOU
O Jiova ena Sega ni Biuti Ira e Vusolo na Lomadra
E vakamacalataki ena Same 51 ni tarai Tevita nona ivalavala ca bibi. Na cava e uqeti koya me vinaka tale kina vakayalo?
NODA BULA VAKARISITO
100 na Yabaki ni Veiliutaki ni Matanitu ni Kalou
Vakayagataka na taro me veivosakitaki kina na ka sa rawata na Matanitu ni Kalou me tekivu ena 1914.
IYAU MAI NA VOSA NI KALOU
“Biuta Vei Jiova na Nomu iColacola Bibi”
Na ivakasala veiuqeti i Tevita ena Same 55:22 e rawa ni vukei keda meda vosota kina na leqa, lomaocaoca kei na so tale.
NODA BULA VAKARISITO
“Na Kalou e Dau Vukei Au”
Vakacaucautaka o Tevita na vosa i Jiova. Na tikinivolatabu cava e vukei iko mo vosota?


text:
Seviteba 11-17
ISIKELI 46-48
Sere 139 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
“Ka Era na Marautaka na Isireli Era Lesu ina Nodra Vanua”: (10 min.)
Isi 47:1, 7-12—Ena vuavuaivinaka na vanua era lesu kina (w99 1/3 10 ¶11-12)
Isi 47:13, 14—Era na yadua na ivotavota na vuvale kece (w99 1/3 10 ¶10)
Isi 48:9, 10—Ni bera ni votai na qele vei ira na lewenivanua, ena ‘biu vakatikitiki’ e dua na tikina me “cau” vei Jiova
-
Vakekeli ena Vosa ni Kalou: (8 min.)
Isi 47:1, 8; 48:30, 32-34—Na cava era sega ni namaka kina na Jiu era vesu tu me vakayacori dina na ka matailalai sara ena raivotu me baleta na valenisoro? (w99 1/3 11 ¶14)
Isi 47:6—Na cava e vakatokai kina o Isikeli me “luve ni tamata”? (it-2-E 1001)
Na cava o vulica me baleti Jiova ena wili iVolatabu ni macawa qo?
Na cava eso tale na iyau vakayalo o raica ena wili iVolatabu ni macawa qo?
-
Wili iVolatabu: (Me kua ni sivia na 4 na miniti) Isi 48:13-22
GUMATUA ENA CAKACAKA VAKAITALATALA
iMatai ni Veisiko: (Me kua ni sivia na 2 na miniti) wp17.5 waqana—Me dua na yavu ni veisikovi lesu.
Veisikovi Lesu: (Me kua ni sivia na 4 na miniti) wp17.5 waqana—A soli na mekesini ena imatai ni veisiko. Me vakatasuasuataki na veisikovi levu qai vakamacalataka sara e dua na noda ivola ni vuli.
Vuli iVolatabu: (Me kua ni sivia na 6 na miniti) bh 34 ¶17—Veisureti ena noda soqoni.
NODA BULA VAKARISITO
Veika e Gadrevi ena iVavakoso: (8 min.) Se me veivosakitaki na ka e vulici ena iVolaniyabaki. (yb17 64-65)
Cavuikalawa ni iSoqosoqo: (7 min.) Me saravi na vidio ni Seviteba, Cavuikalawa ni iSoqosoqo.
Vuli iVolatabu ni iVavakoso: (30 min.) kr wase 17 ¶19-20, kato “Koronivuli ni iTalatala ni Matanitu ni Kalou”, kato ni railesuvi “O Vakabauta Dina na Matanitu ni Kalou”
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 49 kei na Masu


text:
Vakadonuya o Jiova nodra kerekere me dua nodra tui (19-22)
8 Ni sa qase o Samuela e lesi rau sara na luvena tagane me rau turaganilewa e Isireli.2 Na yaca ni nona ulumatua o Joeli kei na yaca ni kena ikarua o Apaija,+ erau turaganilewa e Pieri-sepa.3 Ia erau sega ni muria na luvena tagane na nona ivalavala, rau guta ga na tubu e rawati ena ilawaki,+ rau taura na ivaqumi,+ rau vakatanitaka tale ga na lewadodonu.+4 Era qai kumuni vata kece na qase ni Isireli mera lako i Rama vei Samuela.5 Era kaya vua: “Raica! O sa qase mai, ia erau sega ni muria na luvemu na nomu ivalavala. Mo lesia vei keimami e dua na tui me lewai keimami me vakataki ira na veimatanitu kece.”+6 Ia e sega ni taleitaka* o Samuela nira kaya: “Solia vei keimami e dua na tui me lewai keimami.” E masu sara vei Jiova o Samuela,7 qai kaya vei Samuela o Jiova: “Mo rogoca na ka kece era tukuna vei iko na tamata, nira sega ni beci iko, era beci au ga nira cata meu nodra tui.+8 Era cakava tiko na ka era cakava ena siga au kauti ira kina mai Ijipita me yacova mai na siga qo, era biuti au tiko ga+ mera qarava na kalou tani,+ qori tale ga na ka era cakava tiko vei iko.9 Mo rogoci ira. Ia mo vunauci ira vakadodonu, mo tukuna vei ira na ka e namaka vei ira na tui ena liutaki ira.”10 E mani kaya o Samuela na vosa kece i Jiova vei ira na tamata era kerea tiko vua e dua na tui.11 E qai kaya: “Qo na ka e namaka vei kemuni na tui ena liutaki kemuni:+ Ena kauti ira na luvemuni tagane+ me biuti ira ena nona qiqi+ mera nona tamata dauvodo ose,+ eso tale era na cici mera liutaka na nona qiqi.12 Ena lesia eso me nodra turaga na vica vata na udolu+ kei na nodra turaga na le limasagavulu,+ eso mera cukicuki,+ mera tatamusuki,+ mera cakava na nona iyaragi ni ivalu kei na iyaya ni nona qiqi.+13 Ena kauti ira na luvemuni yalewa mera dau caka waiwai,* mera dauvakasaqa, mera dauvavavi.+14 Ena taura o koya na kena e vinaka duadua ena nomuni were, ena nomuni loganivaini kei na nomuni veiolive,+ ena solia vei ira na nona tamata.15 Ena taura e dua na ikatini ni nomuni loganicovuata kei na nomuni loganivaini, ena solia vei ira na nona vakailesilesi kei ira na nona tamata.16 Ena kauti ira na nomuni tagane kei na yalewa dauveiqaravi, na nomuni qelenimanumanu vinaka duadua kei na nomuni asa, ena vakayagataka ena nona cakacaka.+17 Ena taura na ikatini ni nomuni qelenisipi,+ oni na nona tamata.18 Ena yaco mai na siga oni na tagi kina ena vuku ni tui oni digitaka me nomuni,+ ena sega ni rogoci kemuni o Jiova ena siga oya.”19 Ia era sega ni rogoca na tamata na ka e tukuna vei ira o Samuela, era kaya: “Sega, keimami lewa me dua ga na neimami tui me lewai keimami.20 Keimami na vakataki ira na veimatanitu kece, ena lewai keimami na neimami tui, ena liutaki keimami me vala ena vukui keimami.”21 Ni rogoca oti o Samuela na ka kece era tukuna na tamata, e tukuna tale me rogoca o Jiova.22 E kaya vei Samuela o Jiova: “Mo rogoci ira, mo lesia e dua na tui me lewai ira.”+ E kaya sara o Samuela vei ira na Isireli: “Moni dui lesu ina nomuni koro.”


text:
KUNEI E DUA NA YAGO ENA BATI NI WAI LAILAI MAI CAUBATI.
Written by Rosena Volavola on August 11, 2022
E ratou kerekere tiko na Tabana ni Ovisa, ena nona vakatakilai e dua na turaga I taukei, ka kunei na yagona ena dua na uciwai volekata na junction mai Caubati ena bogi na noa.
Sa mai vakaraitaka  na Gusunivosa ni ovisa o Ana Naisoro, ni a laurai na turaga oqo ena nona a taubale tiko ena gaunisala mai Kinoya, ka volekata na cina ena i tatakoso ena 9 na kaloko ena bogi,ia eratou vakaraitaka ni ra a qai raica na e so na lewenivanua ni a lade ena uciwai ,ka mani sega saraga ni dua tale na kena O e laurai tale.
E ratou a qai kunei koya rawa na Tabana ni Ovisa mai Valelevu kei iratou na Tabana ni Bokobuka, ka mani qai cicivaki yani ena valenibula  e Valelevu,ia,e qai laki vakatakilai mai kina, ni sa leqa.
Kevaka e tiko  vei kemuni e dua nai tukutuku me baleti koya na Turaga oqo,o ni sa kerei mo ni qai veitaratara ga yani ena naba ni talevoni na 8937171.
Vakarorogo mai ena VITIFM 92.FM/92.6FM/92.2FM.
VITIFM E KAMICA QAI KACHI!!!!
SOURCE : FIJI VILLAGE.COM


text:
All Blacks hooker Codie Taylor – Lutu na yacana ena sota kei Argentina.
Written by Atu Kurumudu on September 2, 2022
Sega ni cakava o Ian Foster e dua na veisau ena nona imatai ni 15 me lade i rara ena kena namaki na calidi kei Argentina e Hamilton ena bogi ni Vakarauwai. Ia , e vakayacora e 4 na veisau ena i dabedabe ni veisosomitaki. Sa druka oti vakarua na All Blacks vei Argentina.
Reserve hooker Codie Taylor sa lutumai na timi ena macawa oqo.
Dua ka mai lutu sai koya na hooker o Codie Taylor ka rairai vuna beka ni a sega ni vinaka toka na nona viriviri ena gauna a sosomitaki Samisoni Taukei’aho yani kina ena ikarua ni veimama ena qito ka vakayacori mai na Orangetheory Stadium.
Sosomotaki Taylor yani ena macawa oqo o Dane Coles ka na tokara tale na siqeleti No.2 o Taukei’aho.


text:
Wase 111
Na ivakatakila sa soli yani mai vei Josefa Simici na Parofita mai Selemi, Masasuseti, ena 6 ni Okosita 1836. Era sa dinau vakalevu ena gauna oqo na iliuliu ni Lotu ena vuku ni cakacaka ni veiqaravi. Ni sa rogoci ni na levu na ilavo e rawa ni rawati mai Selemi, eratou a cavutu sara mai Katiladi, Oaio, ko koya na Parofita, kei iratou ko Sidini Rikitoni, Airame Simici kei Oliva Kaudari me ratou la’ki vakadinadinataka mai na itukutuku ko ya ka vunautaka tale ga yani na kosipeli. Eratou a la’ki vakayacora sara e vuqa na cakacaka ni Lotu ka vunau tale ga. Ia ni sa kilai ni na sega na ilavo e soli mai, eratou sa mani lesu tale ki Katiladi. E votu mai ena vosa ni ivakatakila oqo na veika e vuqa ka tiko ena daku ni veika e yaco tiko.
1–5, Ena vukea na nodra leqa vakayago na Nona tamata na Turaga; 6–11, Ena yalololoma sara ki Saioni ka vakarautaka na veika kece me yaga vei ira na Nona tamata.
1 Koi Au na Turaga na nomudou Kalou, au sega ni cudruvaka na nomudou lako mai ena ilakolako oqo, e dina ga ni kune kina na nomudou yalowai.
2 Sa bini tu ena koro oqo na iyau me baleti kemudou, me yaga vei Saioni, kei ira e vuqa na tamata ena koro oqo, ko ira kau na vakasoqoni ira vata ena kena gauna me yaga vei Saioni, ena vua ni nomudou cakacaka.
3 O koya, sa kilikili kina mo dou veikilai kei ira na lewe ni koro oqo, me vaka dou na vakauqeti kina, ka na vakatakilai yani vei kemudou.
4 Ka na qai yaco ena kena gauna ni’u na solia ki ligamudou na koro oqo, mo dou lewa, era na sega kina ni kila na nomudou inaki vuni; ka na nomudou na kena iyau me vaka na koula kei na siliva.
5 Dou kakua ni leqataka na nomudou adinau, ni’u na solia vei kemudou na kaukauwa mo dou sauma rawa kina.
6 Dou kakua ni leqataki Saioni, ni’u na cakacaka vakayalololoma ki vua.
7 Dou tei tiko mada ena vanua oqo kei na veiyasana vakavolivolita;
8 Ia na vanua au na lewa mo dou tiko kina vakalevu cake, ena vakatakilai vei kemudou ena avakacegu kei na kaukauwa ni noqu Yalotabu, ka na drodrovi kemudou yani.
9 Raica dou na sauma na vale dou na tiko kina. Ia dou vaqaqa matua na kedra itukutuku na qase, ko ira era a tauyavutaka na koro oqo;
10 Ia dou na kunea ena koro oqo e vuqa na iyau vinaka ka yaga.
11 O koya, mo dou avuku sara me vaka na gata ia dou kakua ga ni ivalavala ca; io au na solia vei kemudou na veika kecega sa bganiti kemudou, me vaka na ka dou sa gadreva. Emeni.


text:
Na Bula Uasivi Mai Muri
O Setani kei ira nona timoni era na sega ni vakacala tiko ga na kawatamata. Sa kolotaki ira oti mai lomalagi o Jiova. (Vakatakila 12:9) Ena dua ga na gauna e liu oqo, ena totogitaki Setani tale kina kei ira nona timoni o Jiova. E kaya na yapositolo o Joni ni oti nona raica e dua na raivotu ni Kalou: “Ka’u a raica e dua na agilose sa lako sobu mai lomalagi, sa taura e na ligana nai dola kei bulubulu sa sega ni vakabotona ka dua na sinucodo levu. A sa laki taura na gata levu, a gata makawa, o koya oqo na Tevoro kei Setani, a sa vesuki koya me oti mada e dua na udolu na yabaki, a sa biuti koya ki bulubulu sa sega ni vakabotona, a sa sogolati koya eloma, a sa dregata nai sogo vei koya, me kakua ni temaki ira tale na veivanua ko koya, ka me oti mada na yabaki e dua na udolu.” (Vakatakila 20:1-3) E muri, sa na qai vakarusai vakadua na Tevoro kei ira nona timoni.—Vakatakila 20:10.
Na tamata ca e vuravura era na vakarusai tale ga.—Same 37:9, 10; Luke 13:5.
Era na Bula Tale na Mate!
Ni sa vesu oti o Setani kei ira nona timoni, sa na qai vakalougatataka sara vakalevu na kawatamata o Jiova. O sa raica oti mai nira sega ni qai vakila tale e dua na ka na mate. E vakatauvatana o Jisu na mate me vaka ga na moce—na mocelutu e sega kina na tadra. (Joni 11:11-14) E tauca na ivakatautauvata oya baleta ni kila ni na yaco na gauna era na vakayadrati kina mera bula o ira na moce matemate tu. A kaya: “Sa lako tiko mai na gauna . . . ko ira kece ka ra tu e na i bulubulu, ka ra na lako cake mai kina.”—Joni 5:28, 29, VV; vakatauvatana Cakacaka 24:15.
Era na vakabulai tale e ke ena vuravura. Sa na sosomitaka na itukutuku ni mate na itukutuku marautaki me baleti ira na vakabulai tale! Sa na dua dina na ka rekitaki mera kidavaki mai na ibulubulu na wekada lomani!


text:
WASE 8
Drovaka na iLiuliu Dauveivakatotogani
-
DRO MAI IJIPITA NA VUVALE I JISU
-
TOKITAKA NONA VUVALE I NASARECI O JOSEFA
E vakayadrati Meri o Josefa me tukuna vua e dua na itukutuku bibi. A se qai rairai ga vua ena tadra na agilosi i Jiova, e kaya: “Tucake, kauta na gone kei tinana, dro i Ijipita, qai lesu mai keu sa tukuna yani, sa na vakarau vaqara na gone o Eroti me vakamatea.”—Maciu 2:13.
Eratou dro sara ena bogi o Josefa, Meri kei na luvedrau. E vinaka mada ga ni ratou dro totolo ni a qai kila o Eroti ni ratou vakaisini koya na dauraikalokalo. Eratou sega ni lesu vua me vaka e vakarota, ratou sa lesu ga ina nodratou vanua. Dua na ka nona cudru o Eroti. Ni se vinakata tiko ga me vakamatei Jisu, e vakarota kina mera vakamatei na gonetagane lalai kece era yabaki rua lako sobu e Peceliema kei na veiyasana voleka. E cakacakataka rawa na yabaki qori mai na nodratou ivakamacala na dauraikalokalo mai na Tokalau.
E vakadomobula nodra vakamatei na gonetagane lalai! Eda sega ni kila se vica na gonetagane era vakamatei, ia na nodra qoqolou kei na nodra tagiyaso na tina e vakayacori kina e dua na ka e parofisaitaka ena iVolatabu o Jeremaia na parofita ni Kalou.—Jeremaia 31:15.
Eratou sa dro oti i Ijipita ena gauna qori o Josefa kei na nona veitinani, eratou se tiko voli ga mai kea. E rairai tale ena tadra ena dua na bogi vei Josefa na agilosi i Jiova qai kaya: “Tucake, kauta na gone kei tinana, lako ina vanua o Isireli, nira sa mate o ira era via vakamatea tiko na gone.” (Maciu 2:20) E vakadeitaka qori vei Josefa ni ratou sa rawa ni lesu vakavuvale ina nodratou vanua. Qori e vakayacori tale kina e dua na parofisai ena iVolatabu—e kacivi mai Ijipita na Luve ni Kalou.—Osea 11:1.
E vinakata o Josefa me ratou vakaitikotiko vakavuvale e Jutia, de dua volekata na tauni o Maciu 2:23.Peceliema eratou tiko voli kina ni bera nodratou dro i Ijipita. Ia e rogoca o Josefa ni sa tui tiko mai Jutia o Arikelo, na luvena tagane ca o Eroti. E vakasalataki Josefa tale ena dua na tadra o Jiova ena ituvaki rerevaki ya. Eratou mani gole vakayawa ina vualiku o Josefa kei na nona vuvale. Eratou lai vakaitikotiko sara ena korolevu o Nasareci ena yasayasa o Kalili, e sega ni veivakamuai kina na vakabauta vakaJiu. Qori na vanua e susugi kina o Jisu, qai vakayacori kina na parofisai ena iVolatabu: “Ena vakatokai me kai Nasareci.”—


text:
RAIYAWA
Ena Tropik Wood Industries Limited keitou muria matua na Qaravi Raiyawa ni Veikau. Kena usutu me salavata tiko na maroroi ni nodra itikotiko na kau kei na manumanu kei na rokovi ni nodra dodonu na cakacaka ena ta kau kei ira na lewenivanua.
Noda tei kau kei na ta kau ena itovo raiyawa, e rawa kina na ilavo kei na cakacaka, qai maroroi tiko ga kina na veikau baleti ira na luveda. Vei keda gona, kei ira na muri mai, e yaga tiko ga na Qaravi Raiyawa ni Veikau, me kauwaitaki vakatautauvata kina na tabana vakavanua, na veikabula kei na veika vakailavo.
E cibi na Tropik Wood Industries Limited ni sa rawata na ivola ni FSC™, na ivola vakadinadina kilai e veiyasai vuravura, ni qarauni ka vakarautaki kina na cakacaka ni ta kau me vakadeitaki kina… WILIKA NA KENA IKURI


text:
Wase 67
Na veika sa vakatakilai yani mai vei Josefa Simici na Parofita mai Airame, Oaio, ena itekivu ni Noveba, 1831. A yaco oqo donuya e dua na gauna ni koniferedi bibi, sa vakasamataki ka veivosakitaki tiko na kena tabaki na ivakatakila eso sa ciqoma oti na Parofita (raica na ulutaga ni wase 1). Se qai tauyavutaka wale toka o Viliame W Felepi na vale ni tabaivola ni Lotu e Inidipenideni, Misuri. Sa mani lewai ena koniferedi me taba na ivakatakila ena Book of Commandments [iVola ni iVakaro] ka tabaki e 10,000 na ilavelave (ia a qai vakalailaitaki sobu ki na 3,000 ena vuku ni so na dredre a sega ni laurai taumada). Era a wasea kina na nodra ivakadinadina e vuqa na turaga ni ra sa ka dina sara na ivakatakila era sa vakasokumuni vata ena gauna oya me tabaki, me vaka sa vakadinadinataka na Yalo Tabu ka soli vei ira. A volai ena itukutuku makawa kei Josefa Simici ni oti na kena ciqomi na ivakatakila ka sa kilai tu me wase 1, a qai vakayacori eso na veivosaki me baleta na ivosavosa e vakayagataki ena ivakatakila. Sa qai muria mai na veika e vakatakilai oqo.
1–3, Sa rogoca na Turaga na nodra masu ka dau wanonovi ira tiko na Nona italatala qase; 4–9, Sa bolea na Turaga o koya na tamata sa vuku duadua, me vola mada e dua na ivakatakila me tautauvata kei na Nona ivakatakila sa lailai duadua; 10–14, Ena vakabulabulataki ira na italatala qase ni lotu yalodina na Yalo, ka ra na raica na mata ni Kalou.
1 Dou raica ka vakatudaliga, koi kemudou na aitalatala qase ni noqu lotu, io koi kemudou sa soqoni vata mai, kau sa rogoca na nomudou masu, ka kila na lomamudou, ia na nomudou gagadre sa lako cake mai vei au.
2 Dou raica ka kila, sa wanonovi kemudou tiko na amataqu, ka sa tiko ena qeteqete ni ligaqu na lomalagi kei na vuravura, kei na iyau ni gauna tawamudu e noqu me’u solia.
3 Dou sa segata mo dou vakabauta ni sa dodonu mo dou ciqoma na veivakalougatataki ka sa soli tu vei kemudou; ia raica, au sa kaya vakaidina vei kemudou ni a tiko vei kemudou na yalo arere, ka sai koya dina oqori na vuna dou sa sega ni ciqoma kina.
4 Ia oqo, koi Au na Turaga, au sa solia vei kemudou e dua na aivakadinadina ena kedra dina na ivakaro sa koto e matamudou.
5 Raica dou sa dau wanonovi Josefa Simici Lailai tiko na noqu tamata, kei na nona avosa me vaka dou sa kila, kei na nona malumalumu dou sa kila; ka dou sa qisia e lomamudou na kila ka mo dou vakamacalataka vakavinaka cake na nona vosa; dou sa kila talega na veika oqo.
6 Oqo, dou vakasaqaqara mada ena iVola ni iVakaro, na kena e lailai duadua kina, dou qai lesia o koya e avuku duadua vei kemudou;
7 Se, kevaka e dua vei kemudou sa rawa vua me cakava e dua me tautauvata kaya, sa qai dodonu mo dou kaya ni dou sega ni kila ni ra sa dina;
8 Ia kevaka dou sa sega ni rawa ni cakava e dua me tautauvata, dou na cudruvi kina kevaka dou sega ni avakadinadinataka na kena dina.
9 Ni dou sa kila ni sa sega na ka tawadodonu e tu kina, ka ni ka kecega e adodonu sa lako sobu mai cake, mai vua na Tama ni brarama.
10 Kei na dua tale, au sa kaya vakaidina vei kemudou sa tu ga vei kemudou na dodonu, kei na dua na yalayala au sa solia vei kemudou sa tabaki ki na cakacaka oqo, ena veigauna kece dou sa vagalalataki kemudou kina mai na avuvu kei na brere, ka cvakayalomalumalumutaki kemudou vei au, ni se sega ni rauta na nomudou yalomalumalumu, ena qai cereki na dilati ka dou na eraici au ka kila ni sai au—e segai ena vakanananu vakayago se vakatamata, ia e vakayalo ga.
11 Ni sa sega e dua na atamata vakayago sa raica rawa na Kalou ena dua na gauna, sa rawa ga kevaka sa vakabulabulataki mai na Yalo ni Kalou.
12 Sa sega tale ga na atamata vakavuravura sa tu rawa ena serau ni Kalou, sa sega talega ni rawa ena vakanananu vakatamata.
13 Dou sa sega ni tu rawa ena iserau ni Kalou ena gauna oqo, se vei ira na agilosi dauveiqaravi; o koya mo dou avosota tikoga me yacova ni dou sa bvinaka sara.
14 Dou kakua ni vakananuma na veika sa sivi; ia ena gauna dou sa akilikili kina, ena gauna au sa lewa, dou na qai raica ka kila na veika a soli vei kemudou mai na ligana ko Josefa Simici Lailai, na noqu tamata. Emeni.


text:
Era kaya na qase ni ra dau sisili kina vakalevu ena gauna e liu ka ra dau taubale mai na koro ena gauna ni vakacagicagi ni Siga ni Mate. E batabata vinaka na wai oqo ka rawa ni gunuvi kevaka me vakatakatai me bue ni bera ni gunuvi. E qara wai levu duadua oqo e Qaqaumi mai vei rau tale e rua ka tiko mai Waisoata kei Saparia. E taba tiko ni sisili tiko e Qaqaumi ko Jone Lagi mai Yacata.
Saturday, July 22, 2006
Wai mai Qaqaumi
Oqori e dua vei ira na qara wai e tu ena yanuyanu ko Yacata ka ra sa bula ka dau vakayagataka na qase ena gauna e liu. E tiko na qara wai e Qaqaumi ena daku ni koro mai Yacata ka titobu sara. E veiwaki tu kei na waitui na wai oqo ka kilai ni curu mai ena boto ni vanua.
Era kaya na qase ni ra dau sisili kina vakalevu ena gauna e liu ka ra dau taubale mai na koro ena gauna ni vakacagicagi ni Siga ni Mate. E batabata vinaka na wai oqo ka rawa ni gunuvi kevaka me vakatakatai me bue ni bera ni gunuvi. E qara wai levu duadua oqo e Qaqaumi mai vei rau tale e rua ka tiko mai Waisoata kei Saparia. E taba tiko ni sisili tiko e Qaqaumi ko Jone Lagi mai Yacata.
Era kaya na qase ni ra dau sisili kina vakalevu ena gauna e liu ka ra dau taubale mai na koro ena gauna ni vakacagicagi ni Siga ni Mate. E batabata vinaka na wai oqo ka rawa ni gunuvi kevaka me vakatakatai me bue ni bera ni gunuvi. E qara wai levu duadua oqo e Qaqaumi mai vei rau tale e rua ka tiko mai Waisoata kei Saparia. E taba tiko ni sisili tiko e Qaqaumi ko Jone Lagi mai Yacata.
No comments:
Subscribe to: Post Comments (Atom)


text:
VUNAU KEI NA VEIVAKAVULICI E VEIYASA I VURAVURA
Yanuyanu ena Pasifika
-
VANUA 29
-
LEWENIVANUA 40,642,855
-
DAUTUKUTUKU 98,353
-
VULI IVOLATABU 66,022
Doudou ni Vunau
O Emily e dua na goneyalewa yabaki 12 mai Ositerelia. A vakamacalataka vei ira na lewe ni kalasi o nona qasenivuli ena dua na siga ni bibi mera digia vinaka nodra itokani. E nanuma sara o Emily me vakaraitaka vei qasenivuli na vidio O Cei na iTokani Dina? E coba dei toka na matadra na gone ena vidio ni vakaraitaka vei ira o qasenivuli. Oti era sa qai veitalanoataka me dua na aua. E lai vakaraitaka ena so tale na kalasi o qasenivuli na vidio. E vakaraitaka tale ga o Emily vei qasenivuli kei ira na lewenikalasi na noda website na jw.org. E kaya o Emily: “E vakadoudoutaki au o Jiova meu vakaraitaka na website vei ira e vica vata na drau na gonevuli. Au vakila sara ga na nona veivakalougatataki.”
Vanua ni Veivoli, Yalava Tale ga ni Vunau
E ciwa na aua nodratou muria e lima na dautukutuku na gaunisala sukusukura ratou cabeta tale ga na veidelana. Qori me ratou lai vunau e matanalevu ena dua na vanua ni veivoli e Suai, Timor-Leste. Era kurabui na lewenivanua nira raica na ivola vakaivolatabu ena 12 na vosa ni vanua ya, ni vica ga se sega sara ga ni dua na ivola e bau tabaki tu ena vosa qori. Ni raica e dua na marama na ulutaga ni brochure, e kaya: “Noqu vosa sara ga ya!” E se qai raica vakadua e dua na ivola e tabaki ena nona vosanisucu na Bunak. Eratou veisoliyaka ena loma ni va ga na siga na dautukutuku e 4,571 na ivola, era kerea tale ga e levu mera sikovi yani ena nodra vale. E levu na tataleitaki era se sega ni bau sotavi keda vakadua na iVakadinadina i Jiova. Era sarava na gone na vidio Mo iTokani i Jiova ena vosa na Tetun Dili. Na levu ni nodra taleitaka na sere ni vidio qori eso na gone, era wiligusutaka na qaqana ra qai lagata.
“Ena Yaga Sara ga Vei Ira na Gonevuli”
Erau lai kerekere na veiwatini daukaulotu o Brian kei Roxanne me biu e dua na qiqi ni ivola vakaivolatabu ena dua na koronivuli torocake ena yanuyanu o Palau. Ni ratou sota kei na peresitedi ni koronivuli, erau vakaraitaka sara vua na vidio ena jw.org me baleta na noda vunau e matanalevu. Erau solia tale ga vua eso na sabolo ni ivola erau na biuta ena qiqi. E tukuna na peresitedi vei rau oBrian kei Roxanne me rau lai raica e dua tale na vakailesilesi ni koronivuli. Oti nodratou bose kei na vakailesilesi qori, e tukuni me rau lai raica e dua tale na vakailesilesi liu ni koronivuli.
E kaya o Brian: “Keitou veitalanoa vinaka sara kei na vakailesilesi liu. Ia e talai keirau tale ina ofisi ni peresitedi, qai tukuni me keirau vola e dua na ivola ni kerekere me vakaduri e koronivuli na qiqi ni ivola. Keirau via yalolailai ni ratou talai keirau wavoki tiko ga mai vua e dua na vakailesilesi ina dua tale, ia keirau vola ga na ivola.”
Erau lesuvi koya na vakailesilesi liu o Brian kei Roxanneni rau via kila na macala ni nodrau ivola, rau a namaka tiko me na sega ni vakadonuya nodrau kerekere. E kaya o Brian: “Keirau kurabui ni tukuna na vakailesilesi liu ni sa wilika na ivola keirau solia vua, e taleitaka tale ga vakalevu. E tukuna ni na yaga sara ga vei ira na gonevuli.” A qai vakadonui nodrau kerekere na veiwatini!
E tomana o Brian: “E vakaraitaka vei keirau e dua na vakailesilesi nira rawa ni digia na gonevuli era curu i bure na vanua mera lai lotu kina ena Sigatabu. E kaya, ‘Ke ra via lako yani eso ina nomudou lotu, keitou rawa ni kauti ira yani.’ Keirau sega sara ga ni vakabauta kei Roxanne na itukutuku ya. Sa vakadonuya mada na koronivuli na neirau kerekere, qo sa na kauti ira tale ga yani na gonevuli ina Vale ni Soqoni!”
Ena imatai ni siga e duri kina e koronivuli na qiqi ni ivola, erau solia rawa o Brian kei Roxanne e 65 na ivola, 8 na mekesini, kei na 11 na brochure. Erau veitalanoa vinaka kei ira e levu na gonevuli rau qai kerekere na vakailesilesi me rau lesu tale yani na veiwatini.
Sarava na Dauvolivoli Noda Vidio
Ni lesu tiko mai na cakacaka vakavunau ena dua na siga o Lipson, e lewe ni vuvale e Peceli ena Yatu Solomoni, e rogoca ni vakatagitaki tiko ena loma ni dua na sitoa na noda sere. Ni curu yani ena sitoa, e kurabui nira sarava tiko na gone kei na qase na vidio ni sere naba 55, “Sa Yaco Dina na Bula Tawamudu!” Qori e dua na sere e tiko ena vidio Mo iTokani i Jiova. Ni oti na sere ya, e kaya na itaukeinisitoa: “Qo e dua tale na vidio au vinakata moni raica.” E vakaraitaka sara na vidio e kena ulutaga Kua ni Butako. Ni oti na vidio, e tukuna vei ira kece na sarasara tiko mera kua ni butako ena nona sitoa.
E levu tale era curu yani ena sitoa ni caka tiko na vidio, Vuna mo Vulica Kina na iVolatabu kei Na Cava e Dau Caka ena Vuli iVolatabu? ena vosa na Solomon Pidgin.mani tukuna vei ira o itaukeinisitoa: “Ni rogoca mada noqu sere taleitaki.” E vakatagitaka tale na sere naba 55. Oti sa qai vakaraitaka na vidio
E vica ga na lewenivanua e Solomoni era rawa ni vakayagataka na Internet ni saulevu, qai so ga na vanua e rawa ni vakayagataki kina. Na itaukeinisitoa sa cavuti oti mai e sega ni iVakadinadina i Jiova, ia sa kaburaka tiko na sore ni ka dina vei ira na lai volivoli yani ena nona vakaraitaka vei ira na noda vidio.
Kunea ena iVola na Yaca ni Kalou
Erau dau marautaka e dua na veiwatini na vunau ena siga Moniti e veimacawa, ni vakayagataki na qiqi ni ivola ena dua na yasayasa e Nouméa, na koroturaga kei New Na Cava Mada e Kaya na iVolatabu? Oti e veimama ni aua, e lesu tale yani na marama qori kei na nona ivola. E tukuna sara vei rau na veiwatini: “Drau sa raica qo?” E dolava na ivola qai dusia na yaca i Jiova. E kaya: “Qo na yaca ni Kalou! Sa vakamacawa noqu vakadidike tiko ena laibri meu kila na ka dina me baleta na Kalou. Ia niu kauta na nomuni ivola qo au lai dolava ena noqu motoka, na imatai sara ga ni ka au raica na yaca ni Kalou, o Jiova. Au lesu mai meu vakavinavinaka vei kemudrau.” Erau veitalanoa vinaka sara kei na marama qo na veiwatini, rau vakaraitaka tale ga vua na ulutaga “Na Yaca ni Kalou—Kena Vakayagataki kei na Kena iBalebale” ena ikuri ni ivola Kaya na iVolatabu. E tukuna na marama ya ni na lai tomana nona vakadidike ena laibri, ia sa kila na vanua e dau biu kina na qiqi ena Moniti!Caledonia. Dua na siga e gole galugalu yani e dua na marama, lai taura sara na ivola


text:
ERA VESU E 28 KEI SO NA OVISA ENA NODRATOU MOKU E 4 NA MARAMA – CHINA
Written by Demesi Kakaya on August 30, 2022
Tauri vakavesu e 28 na lewenivanua bau kina e so na vakailesilesi kei ka bau kina e 15 na ovisa mai China ena nodra ya moku e vica na marama ena vualiku kei Tangshan . Vakasokumuni nai tukutuku kei na i taba ena cctv kei na veika vakadomobula e mai yaco ena nodra oka talega kina na ovisa.
Ena vula ko Jiune e so na i lawalawa tagane e ratou buturaka e va na yalewa ena dua na valenikana. Dua vei iratou na tagane oqo ea vosaka yani na goneyalewa , ka bese , vuna me taura e dua na dabedabe ka viriki koya yani kina.Osota na vei vatavata ena mona livaliva na kedratou i yaloyalo na veiwekani ena nona viriki , laudre , laucaqe ka lauvacu na marama qo kei na nona i tokani goneyalewa ka veivuke yani.
Mai laurai votu ena nodra dau vakalolomataki na yalewa ena so na matanitu me vaka e yaco qo mai China.
Ciqomi rawa nai tukutuku ni ra ya vakavuna e so nai lawalawa ka vuni tete kina na veika oqo e na nodratou ya bera yani na tabacakacaka ni ovisa ena vanua ka gadrevi kina na veivuke.
Tomani tiko na veivaqaqai.
Source : 9NEWS


text:
Rau vala kei na Taika: Madhya Prades , Idia.
Written by Atu Kurumudu on September 7, 2022
Mavoa vakaca e dua na marama ena yasana o Madyha Pradesh ena gauna rau a vala kina kei na dua na taika me taqomaki luvena ka se qai vula 15 voli ga.
Archana Choudhary – a vakayagataka ga na ligana me tarova kina na nona toqovi koya tiko mai na taika oya. Rauta ni rua na miniti na nodrau vala voli , era sa qai yaco mai na na lewe ni koro ena nodra sa rogoca na nona kaikaila na tinani gone oqo .
Archana Choudhary ena idavodavo e valenibula.
Rau vakasa ruarua e valenibula na veitinani.
Yaco na veika oqo ena Sigatabu ena taudaku ni Bandhavgarh Tiger Reserve.
Ia, vei ira na tiko ena itikotiko oqo , era kaya ni sa wasoma tiko na kena yaco na mataqali leqa vaka oqo.
source:bbc


text:
Ira na kai Itomi, na nodra tui kei na nodra turaga (38-54)
1 O Atama,o Seci,+o Inosi,2 o Keinana,o Melelieli,+o Jereti,+3 o Inoki,+o Mecusela,o Lemeki,+4 o Noa,+o Semi,+ o Ame, kei Jefeca.+5 O ratou na tagane na luvei Jefeca o Komera, o Mekoki, o Metai, o Javana, o Tupali,+ o Meseki,+ kei Tairasa.+6 O ratou na tagane na luvei Komera o Asikenasi, o Rifaca, kei Tokama.+7 O ratou na tagane na luvei Javana o Elaisa, o Tasisi, o Kitimi, kei Rotanimi.8 O ratou na tagane na luvei Ame o Kusa,+ o Misireimi, o Pate, kei Kenani.+9 O ratou na tagane na luvei Kusa o Sepa,+ o Avila, o Sapita, o Reama,+ kei Sapiteka.O rau na tagane na luvei Reama o Sipa kei Titana.+10 O Kusa e qai tamai Nimiroti.+ O koya na imatai ni tamata qaqa e vuravura.11 O Misireimi e qai tamai Lutimi,+ o Anamimi, o Leapimi, o Nafituimi,+12 o Pacirusimi,+ o Kasiluimi (era vu mai vua na kai Filisitia),+ kei Kapitorimi.+13 O Kenani e qai tamai Saitoni+ na nona ulumatua, kei Eci,+14 kei ira na Jepusaiti,+ na Amoraiti,+ na Kakesaiti,+15 na Aivaiti,+ na Akaiti, na Sainaiti,16 na Avataiti,+ na Semaraiti, kei na Emataiti.17 O ratou na tagane na luvei Semi o Ilama,+ o Asuri,+ o Afakisati, o Luti, o Arame,o* Usa, o Uli, o Keceri, kei Masi.+18 O Afakisati e qai tamai Sela,+ o Sela e qai tamai Iperi.19 E sucu e rua na tagane na luvei Iperi. E dua vei rau na yacana o Peleki,*+ ni a tawase o vuravura* ena nona gauna. Na yaca i tacina o Jokitani.20 O Jokitani e qai tamai Alimotati, o Selefi, o Esamaveci, o Jera,+21 o Atorami, o Usali, o Tikila,22 o Opali, o Apimeli, o Sipa,23 o Oferi,+ o Avila,+ kei Jopapa, o ratou kece qo na tagane na luvei Jokitani.24 O Semi,o Afakisati,o Sela,25 o Iperi,o Peleki,+o Riu,+26 o Seruke,+o Neori,+o Tira,+27 o Eparaama oya o Eparama.+28 O rau na tagane na luvei Eparama o Aisake+ kei Isimeli.+29 Qo na nodrau kawa: na ulumatua nei Isimeli o Nepeioci,+ e tarava o Kitari,+ o Atipieli, o Mipisami,+30 o Misima, o Tuma, o Masa, o Etati, o Tima,31 o Jeturi, o Nefisi, kei Ketema. O ratou qo na tagane na luvei Isimeli.32 O ratou na tagane na luvei Ketura,+ na watina lailai o Eparama e vakasucumi Simirani, o Jokisani, o Mitani, o Mitiani,+ o Isipaki kei Sua.+O rau na tagane na luvei Jokisani o Sipa kei Titana.+33 O ratou na tagane na luvei Mitiani o Ifa,+ o Iferi, o Enoke, o Apaita kei Elitea.O ratou kece qo na tagane na luvei Ketura.34 O Eparama e qai tamai Aisake.+ O rau na tagane na luvei Aisake o Iso+ kei Isireli.+35 O ratou na tagane na luvei Iso o Elifasi, o Rueli, o Jiusi, o Jalami, kei Kora.+36 O ratou na luvei Elifasi o Temani,+ o Omari, o Sifo, o Katami, o Kinasi, o Timina, kei Amaleki.+37 O ratou na tagane na luvei Rueli o Neaca, o Sira, o Sama, kei Misa.+38 O ratou na tagane na luvei Sia+ o Lotani, o Sopali, o Sipioni, o Ena, o Tisoni, o Esa, kei Tisani.+39 O rau na tagane na luvei Lotani o Ori kei Omami. Na ganei Lotani o Timina.+40 O ratou na tagane na luvei Sopali o Alivani, o Maneaca, o Ipali, o Sifo, kei Onama.O rau na tagane na luvei Sipioni o Eya kei Ena.+41 Na tagane na luvei* Ena o Tisoni.O ratou na tagane na luvei Tisoni o Emitani, o Esipani, o Icirani, kei Kirani.+42 O ratou na tagane na luvei Esa+ o Pilani, o Sevani, kei Akane.O rau na tagane na luvei Tisani o Usa kei Erani.+43 Qo o ratou na tui eratou veiliutaki ena vanua o Itomi+ ni se bera ni dua na tui e liutaki ira na Isireli:*+ o Pela na luvei Piori, na yaca ni nona koro o Tinapa.44 Ni mate o Pela e veiliutaki sara o Jopapa na luvei Sira mai Posira+ me sosomitaki koya.45 Ni mate o Jopapa e veiliutaki sara o Usami mai na nodra vanua na kai Temani me sosomitaki koya.46 Ni mate o Usami e veiliutaki sara o Etati na luvei Pitati, o koya e vakavuai ira na kai Mitiani ena vanua o Moapi me sosomitaki koya. Na yaca ni nona koro o Evici.47 Ni mate o Etati e veiliutaki sara o Samila mai Masirika me sosomitaki koya.48 Ni mate o Samila, e veiliutaki sara o Saula mai Riopoci volekata na Uciwai me sosomitaki koya.49 Ni mate o Saula e veiliutaki sara o Peali-anani na luvei Akipori me sosomitaki koya.50 Ni mate o Peali-anani e veiliutaki sara o Etati me sosomitaki koya. Na yaca ni nona koro o Pau, na yaca i watina o Metapeli na luvei Matireti na luvei Mesapi.51 E qai mate o Etati.Qo o ira na turaga* ni Itomi, na Turaga o Timina, na Turaga o Aliva, na Turaga o Jiceci,+52 na Turaga o Aolipama, na Turaga o Ela, na Turaga o Pinoni,53 na Turaga o Kinasi, na Turaga o Temani, na Turaga o Mipisa,54 na Turaga o Makitieli, na Turaga o Irami. Qori o ira na turaga ni Itomi.


text:
Vakatutu ni Veivosaki
●○○ IMATAI NI VEISIKO
Taro: Eda kila vakacava ni sega ni itotogi ni Kalou na veika rarawa eda sotava?
Tikinivolatabu: Jem 1:13
Vakatutu: Na cava eda dau rarawa kina?
○●○ IMATAI NI VEISIKOVI LESU
Taro: Na cava eda dau rarawa kina?
Tikinivolatabu: 1Jn 5:19
Vakatutu: Na cava na rai ni Kalou me baleta na noda rarawa?
○○● IKARUA NI VEISIKOVI LESU
Taro: Na cava na rai ni Kalou me baleta na noda rarawa?
Tikinivolatabu: Ais 63:9
Vakatutu: Ena vakaotia vakacava na Kalou na noda rarawa?


text:
Na tiko vakatikitiki e vale | Isolating at home
Kevaka e vakadeitaki ni tauvi iko na COVID-19, ena vinakati mo tiko vakatikitiki vakataki iko.
Veivuke ena gauna ko tiko vakatikitiki kina | Help while you are self-isolating
E levu e ra tauvi COCIVD-19 e sega soti ni bibi sara na ivakatakilakila e ra vakila ka rawa ni ra qaravi ira ga e vale. Ia kevaka ko tiko vakatikitiki ena vuku ni COVID-19, e sa tu na veivuke kevaka ko gadreva.
Ni sa tauvi iko oti na COVID-19 | After you have had COVID-19
E vica na ka e gadrevi mo cakava ni ko sa bula mai na COVID-19 ka sa biuta mai na itikotiko ni tiko vakatikitiki me tataunaka vei iko ni ko sa bula.
Wainimate me qaravi kina na COVID-19 | Medicines to treat COVID-19
Na wainimate me qaravi kina na COVID-19 ena rawa ni vukei ira e ririkotaki nira rawa ni tauvimate bibi ena COVID-19.
Na ivakarau ni kena vakayagataki na fomu ni itukutuku ni vanua e lakovi me baleta na COVID-19 | How to use the COVID-19 contact tracing form
Kevaka e sa vakadeitaki ena nomu vakadikevi ni sa tauvi iko na COVID-19, mo wasea na kemu itukutuku ena tabana ni vakau itukutuku ni Minisitiri ni Bula ena initaneti ena maroroi vinaka kina, me rawa ni ra kila tale kina eso kevaka ko gadreva e so tale na veivuke kei na veitokoni ena nomu tiko vakatikitiki.
Last updated: at


text:
WASE 84
Na Nona iTavi na Tisaipeli
-
VEIKA ENA SOTAVA NA TISAIPELI
Levu sara na ka e vakavulica o Jisu ena kanavata a sureti koya kina e dua nodra iliuliu na Farisi. Ni biubiu o Jisu me gole i Jerusalemi, era tomani koya e dua na ilala levu. Vakacava era vinakata mera imuri dina i Jisu ra qai cakava na ka kece e tukuni vei ira?
Ni toso tiko na ilakolako, era rairai kidacala eso ni tukuna vei ira o Jisu: “Ke lako mai vei au e dua qai sega ni cati tamana, tinana, watina, luvena, tacina, ganena, se nona bula sara mada ga, ena sega ni rawa ni noqu tisaipeli.” (Luke 14:26) Na cava e kena ibalebale qori?
E sega ni kaya tiko o Jisu mera cata na wekadra na nona imuri. E tukuna ga mera lomani ira vakalailai na wekadra, mera lomani Jisu vakalevu cake. Mera kua ni vaka na tagane ena vosa vakatautauvata i Jisu, a sega ni ciqoma na veisureti bibi ni se qai vakawati ga. (Luke 14:20) Ni tukuni e “cati” Lia o Jekope na tukadra na Jiu, kena ibalebale ni lomani koya vakalailai, e lomani Raijeli vakalevu cake na tacina.—Vakatekivu 29:31; ivakamacala e ra.
E tukuna tale ga o Jisu ni dodonu me cata ‘sara mada ga nona bula’ e dua na tisaipeli. Kena ibalebale na tisaipeli dina e lomani Jisu vakalevu cake, e sega ni dua na ka vua nona bula. Ena bolemate tale ga ke gadrevi. E macala eke ni dua na itavi bibi e lesi vua e dua na tisaipeli. E sega kina ni dodonu me raici vakamamada se vakatulewataki vakariri.
Ena rawa ni sotava na veika dredre kei na veivakacacani na tisaipeli, e kaya o Jisu: “O koya e sega ni colata nona kaunirarawa me muri au, e sega ni rawa ni noqu tisaipeli.” (Luke 14:27) Io, me tu vakarau na tisaipeli dina i Jisu me vosavakacacataki me vaka ga e caka vei Jisu. A kaya mada ga ena dua na gauna o Jisu nira na vakamatei koya na kena meca.
E bibi gona mera vakasamataka vinaka na ilala levu era tomani Jisu tiko i Jerusalemi, na veika e vauci ena nona itavi na tisaipeli i Karisito. E vakabibitaka qori o Jisu ena dua na vosa vakatautauvata. E kaya: “Me kena ivakaraitaki, o cei vei kemuni e via tara e dua na valececere ena sega ni dabe mada me cakacakataka na kena isau, me raica se sa veirauti me vakaotia kina se sega? De lakolako ena viria oti ga na kena yavu sa na sega tale ni vakaotia rawa.” (Luke 14:28, 29) E bibi gona mera vakadeitaka rawa na ilala era tomani Jisu tiko nira na vakayacora na ka kece e vinakati me rawa nira qai tisaipeli. E vakamacalataka qori ena dua tale na vosa vakatautauvata:
“Se tui cava ena tayabe yani ina buca ni ivalu me sega ni dabe mada me veivosakitaka, ena vala rawa na 10,000 na nona sotia kei na 20,000 na sotia e kauta mai na kena meca? Ke sega ni rawata, ena tala yani nona mata ni se Luke 14:31-33.yawa mai na kena meca qori, me rawa nira veivakameautaki.” Sa qai vakabibitaka o Jisu: “Ena vakatale ga kina o kemudou, ena sega ni rawa ni noqu tisaipeli o koya e sega ni vakanadakuya nona iyau kece.”—
E sega ni vosa tiko ga e keri o Jisu vei ira na ilala levu era muri koya voli. Ia mera yalorawarawa kece ni muria na ivakasala qori na imuri i Karisito. Kena ibalebale mera tu vakarau ni cabora na ka kece e tu vei ira wili kina nodra iyau kei na nodra bula mera qai nona tisaipeli. E bibi mera vakasamataka vinaka qori ra qai masulaka.
E cavuta sara o Jisu e dua na ka e vakamacalataka ena nona iVunau ena Ulunivanua, e kaya kina nira “masima kei vuravura” nona tisaipeli. (Maciu 5:13) Me vaka ga na kena maroroi dede na ka e vakamasimataki, era rawa ni veitaqomaki tale ga na tisaipeli mai na itovo dukadukali kei na veika e veivakaleqai vakayalo. Sa voleka tiko ni cava na cakacaka vakaitalatala i Jisu, e kaya: “E vinaka dina na masima, ia ke yali na kena tuituina, ena qai vakatuituinataki tale ena cava?” (Luke 14:34) Era kila na vakarogoci koya tiko ni sega ni vinaka eso na masima ena gauna ya ni waki tu kei na so tale na ka, e tawayaga ni sa yali kena tuituina.
E vakaraitaka tiko gona e keri o Jisu ni o ira mada ga era sa tisaipeli voli mai vakadede e dodonu mera gumatua tiko ga. Ke sega, era na tawayaga me vaka ga na masima sa yali na kena tuituina. Qori era na vakalialiai kina, ena sega ni vakadonui ira na Kalou qai vosavakacacataki na yacana. Me kua ni yaco na ka vakaloloma ya, e veivakasalataki o Jisu: “Me rogoca o koya e vakadaligana, me rogoca sara.”—Luke 14:35.


text:
WASE 100
iVakatautauvata ni Mina
-
VOSA VAKATAUTAUVATA NI TINI NA MINA
E se sega ni yaco i Jerusalemi o Jisu ni se rairai tiko voli ga kei ratou na nona tisaipeli ena vale i Sakiusa. Eratou vakabauta ni sa vakarau tauyavu “na Matanitu ni Kalou” qai kena Tui o Jisu. (Luke 19:11) E cala nodratou nanuma me baleta na vakasama qori, e tautauvata vinaka sara ga kei na nodratou sega ni ciqoma rawa ni na vakamatei o Jisu. Sa qai vakamacalataka o Jisu e dua na vosa vakatautauvata me vakaraitaka kina vei ratou ni se bera sara na Matanitu ni Kalou.
E kaya: “E vakarau lako ina dua na vanua yawa e dua e sucu turaga me lai vakadeitaka nona itutu vakatui, oti sa qai lesu mai.” (Luke 19:12) E sega ni ilakolako lekaleka qori. O koya e tukuni ena vosa vakatautauvata ni “sucu turaga” qai lako ina dua na “vanua yawa” e vakaibalebaletaki vei Jisu, a lako i lomalagi me lai solia vua o Tamana nona itutu vakatui.
E vakamacalataki ena vosa vakatautauvata ni bera ni biubiu o koya e “sucu turaga,” e kaciva e tini nona tamata qai solia yadua vei ratou e dua na mina, qai kaya: “Dou lai cakacakataka me yacova niu lesu mai.” (Luke 19:13) Na mina e ilavo siliva vakamareqeti. Dua na mina e tautauvata kei na isau ni dua na dauteitei ena tolu vakacaca na vula.
De dua ratou sa kila tiko na tisaipeli ni ratou vaka na tini na tamata ena vosa vakatautauvata ni a vakatokai ratou ena dua na gauna o Jisu me ratou tamata cakacaka ni tatamusuki. (Maciu 9:35-38) E sega ni tukuna o Jisu me ratou tamusuka qai kumuna mai na covuata. Ia era na kumuni ena tatamusuki eso tale na tisaipeli era rawa tale ga ni lewe ni Matanitu ni Kalou. Eratou solia na tisaipeli na nodratou gauna, igu, kei na iyau mera vukei tale kina e levu na itaukei ni Matanitu.
E tomana o Jisu ena nona vosa vakatautauvata ni o ira na lewenikoro “era cati koya [e sucu turaga] . . . ra qai tala eso na mata mera muri koya mera lai kaya vua, ‘Keimami sega ni vinakata me neimami tui na tagane qo.’” (Luke 19:14) Eratou kila tu na tisaipeli nira cati Jisu na Jiu, eso tale era via vakamatei koya. Ni sa mate o Jisu qai lako i lomalagi, era vakaraitaka na Jiu nodra cati koya ena nodra tusaqati ira nona tisaipeli. Era vakamatatataka na dauveitusaqati qori nira sega ni vinakata me Tui o Jisu.—Joni 19:15, 16; Cakacaka 4:13-18; 5:40.
Ni ratou waraka tiko na le tini nona lesu mai o koya e “sucu turaga” e lai vakadeitaka nona “itutu vakatui,” ratou vakayagataka vakacava na mina e soli vei ratou? E kaya o Jisu: “Ni lesu mai ena nona vakadeitaka oti na nona itutu vakatui, e qai vakarota me ratou lako yani vua na nona tamata a solia vei ratou na ilavo me kila na ka eratou sa bau rawata mai na nodratou cakacaka vakabisinisi. E mani lako yani na kena imatai, e kaya, ‘Turaga, au sa rawata tale e tini na mina ena kena oni solia vei au.’ E tukuna vua, ‘Vinaka vakalevu. O iko na tamata vinaka! Ni o dina ena ka lailai sara, mo lewa e tini na koro.’ E lako tale ga yani na kena ikarua, e kaya, ‘Turaga, au sa rawata tale e lima na mina ena kena oni solia vei au.’ E tukuna vua, ‘O iko tale ga mo lewa e lima na koro.’”—Luke 19:15-19.
Me vakataki ratou ga na tamata cakacaka, ena marau o Jisu ke ratou solia na tisaipeli nodratou gauna, igu, kei na iyau me ratou vukei ira tale kina e levu mera tisaipeli. Ena vakalougatataka tale ga nodratou gugumatua. E duidui kece na kedratou ituvaki kei na nodratou rawaka na tisaipeli i Jisu. Ia ni sa soli vei Jisu “nona itutu vakatui,” ena raica nodratou yalodina ni vukei ira eso tale mera tisaipeli qai vakalougatataki ratou kina.—Maciu 28:19, 20.
Dua tale na ituvaki e vakamacalataka o Jisu ni tinia nona vosa vakatautauvata: “Ia e lako yani e dua tale [tamata cakacaka], e kaya, ‘Turaga, qo na nomuni mina, au a ologa toka ga ena dua na tikinisulu. Au rerevaki kemuni ni oni turaga voravora, oni dau taura na ka e sega ni nomuni, oni tamusuka Luke 19:20-24.tale ga na ka oni sega ni tea.’ E kaya vua, ‘O iko na tamata ca, au na lewai iko ena ka o tukuna. O kila niu tamata voravora, au taura na ka e sega ni noqu, au tamusuka tale ga na ka au sega ni tea. Na cava ga o sega ni biuta kina ena baqe na noqu ilavo? Meu qai taura na kena tubu niu lesu mai.’ E qai kaya vei ira na tucake tu e kea, ‘Kauta tani vua na mina, solia vei koya e tini na nona.’”—
E kalouca na tamata qori ni sega ni cakacaka me vakalevutaki kina na iyau ni matanitu ni nona turaga. Eratou nanamaki tu na yapositolo ina veiliutaki i Jisu ena Matanitu ni Kalou. Eratou kila gona ena ka e tukuna o Jisu me baleta na iotioti ni tamata cakacaka ni ratou na sega ni lewe ni Matanitu qori ke ratou sega ni gugumatua.
Ena uqeti ratou na tisaipeli yalodina na vosa i Jisu me ratou sasaga tiko ga. E kaya: “Au tukuna vei kemuni, o koya e tu vua na ka, ena soli vakalevu vua, ia o koya e sega vua na ka, ena kau laivi na ka mada ga e bau tu vua.” E tukuna tale ga nira na vakamatei na kena meca era sega ni vinakata me “nodra tui.” E tomana sara o Jisu nona ilakolako i Jerusalemi.—Luke 19:26-28.


text:
Austria
Austria e vaunaloka mantitu Tokalau Alps mantitu ena ceva kei tiki ni Iusutu Iurope. E lewena e ciwa na vakamatanitu ituvaki, e dua vei ira na Vienna, na i Austria kei kena koro levu.
Austria taura tiko e dua na vanua ni 83,879 km2 (32,386 sq mi) ka tiko e dua na iwiliwili voleka ni 9 millioni na tamata.
Austria na iyalayala mai vei Jamani vei ira na vualiku ra, Czech Ripabuliki ki na vualiku, Slovakia ki na vualiku tokalau, Hungary ki na tokalau, Slovenia ki na vualiku ceva, kei Suwitisiladi na Liechtenstein ki na ra.
Austria e dua na matanitu lelevu duadua ena vuku ni kena vanua e Alps. Na Iusutu Tokalau Alps, Vualiku Qaravatu Alps ka Ceva kei Qaravatu Alps era sa vakatikina kece ena Austria. Na vanua taucoko ni Austria (84,000 km2 or 32,433 sq mi), ena vuku ga ni dua na vulatolu e rawa ni laurai kina na lasu, ka vakakina na 32% ni matanitu e koto kina e 500 na metres (1,640 ft). Era dau solia na Alps ni ra kei Austria ki na veivanua lailai kei na buca ena tokalau ena veivanua.


text:
IDONISIA
Vuavuaivinaka na Cakacaka
Dua na ka nodra rarawa na iliuliu ni lotu ni Veivanua vaKarisito ni sa soli vei ira na tacida na galala ni sokalou. Era mani bose e Jakarta e sivia na 700 na italatala ni lotu Tawase, ena nodra sasaga me vakatabuya tale na matanitu na nodra cakacaka na tacida. Ia e ka ni rarawa ni dei tu ga na matanitu ena lewa sa tauca.
Ni kilai ena veiyasa i Idonisia ni sa laveti na vakatatabu, era kerekere sara ina valenivolavola ni tabana na tataleitaki me dua na nodra ivola se ra vuli iVolatabu. Era tiko ena iVakananumi ni 2003 e sivia na le 42,000, qori e voleka ni vakaruataki na iwiliwili ni dautukutuku e Idonisia. E rauta ni le 10,000 era tiko ena dua na soqo levu e Jakarta. A tiko tale ga kina e dua na turaga e vakaitutu ena Tabana ni Veika Vakalotu. Dua na ka nona qoroya na nodra cega tiko na nodra iVolatabu na qase kei na gone. E tukuna ni na lai vakadodonutaka na itukutuku lasu me baleti keda na iVakadinadina i Jiova.
Sa rawa nira lesu i Idonisia na daukaulotu ni sa laveti na vakatatabu. Eratou liu sara ga o Josef kei Herawati Neuhardt * (mai Solomoni), Esa kei Wilhelmina Tarhonen (mai Taiwan), Rainer kei Felomena Teichmann (mai Taiwan), Bill kei Nena Perrie (mai Japani). Era qai muri na daukaulotu vou era lesi e North Sumatra, Kalimantan, North Sulawesi, kei na so tale na vanua tu yawa.
E tuvanaka ena 2005 na valenivolavola ni tabana mevakayacori e rua na koronivuli vakalou. A veivakavulici ena Koronivuli ni Vuli Veiqaravi Vakaitalatala (sa kilai ena gauna qo me Koronivuli ni iTalatala ni Matanitu), o Julianus Benig. E kaya: “Au marautaka dina noqu vukei ira na gonevuli mera vakavinakataka nodra veivakavulici kei na ivakarau ni vosa, me rawa nira vakayagataki vinaka sara ena isoqosoqo.” Levu vei ira na vuli ena koronivuli qori era sa painia lavotaki se ivakatawa ni tabacakacaka ena gauna qo. Era sa vulica rawa toka mai eso na ka ena gauna ni vakatatabu na tacida tagane era tiko ena imatai ni kalasi ni Vuli ni iVakatawa Dauveilakoyaki, (sa kilai ena gauna qo me Nodra Vuli na iVakatawa Dauveilakoyaki kei na Watidra). Na koronivuli vou e sa qai vukei ira ena nodra ilesilesi ni sa laveti na vakatatabu. E kaya o Ponco Pracoyo a tiko ena imatai ni kalasi: “E vukei au na koronivuli meu dau veikauaitaki vakalevu, meu nuitaki tale ga ena noqu itavi vakaivakatawa ni tabacakacaka. E veivakabulabulataki qai veiuqeti na vuli!”
Tara na Vale ni Soqoni Vovou
Ena loma ni 25 na yabaki ni vakatatabu, era dau soqoni ena so na vale e levu na ivavakoso e Idonisia. E vica ga na ivavakoso era ceguva rawa na tara ni nodra Vale ni Soqoni. E vakadredretaki tale ga na soli ni ivolatara me tara kina na Vale ni Soqoni vovou. Ni tubu totolo na levu ni ivavakoso e Idonisia, e tauyavu kina e dua na tabana me qarava na tara ni Vale ni Soqoni.
E tekivu muri na ituvatuva vou ni tara vale ni soqoni ena yanuyanu o Nias e North Sumatra. E kaya o Haogo’aro Gea, sa dede na nona lewena voli na ivavakoso o Gunungsitoli: “Dua na ka neimami marau ni tukuni ni sa vakarau tara na neimami Vale ni Soqoni vou. E lesi ratou e vitu na tacida na valenivolavola ni tabana me ratou liutaka na cakacaka. A vakaoti na tarataravaki ena 2001.” E kaya o Faonasökhi Laoli, e lewe ni komiti ni tarataravaki: “Keimami soqoni tu e liu ena so na vale, ra qai dau beci keda na iVakadinadina i Jiova na lewenivanua. Ia ni tara oti na Vale ni Soqoni, e tubu mai na 20 ina 40 na keimami iwiliwili na tiko ena soqoni. Ena loma ga ni dua na yabaki, e tubu na iwiliwili ena sivia na 500 na pasede. Sega ni dua tale na vale ena neimami yasayasa e totoka me vaka na neimami vanua ni sokalou. Era sa qai dokai keda na iVakadinadina i Jiova na lewenivanua.”
Ena 2006, era vaqara na tacida e Bandung, West Java, e dua na tikiniqele me tara kina na imatai ni Vale ni Soqoni ena korolevu ya. E kaya o Singap Panjaitan, na qase ni ivavakoso e lewe ni komiti ni tarataravaki: “Keimami vaqara qele tiko me dua taucoko na yabaki. Ni sa kune edua, ena vinakati nodra veivakadonui e rauta ni le 60 na lewenivanua, mera qai solia na vakailesilesi na ivolatara ni taravale. Era tokoni keimami e le vitusagavulukaono, dua vei ira qori e marama kilai levu qai dauveitusaqati e liu. Ni tara oti na Vale ni Soqoni, keimami veisureti vei ira na vakaitikotiko voleka kei na turaganikoro ni tauni o Bandung mera lai sarasara yani. E kaya na turaganikoro, ‘Na savasava ni nomuni vanua ni sokalou qo e dodonu mera vakatotomuria na vo ni veimatalotu.’” E tabarua na Vale ni Soqoni, qai vakatabui ena 2010.
Me tekivu mai na 2001, sa tara e sivia na 100 na Vale ni Soqoni e Idonisia, ia e levu tale e vinakati me tara.
^ para. 3 E tabaki na italanoa ni bula i Herawati Neuhardt ena itabataba vakavalagi ni Yadra!, Feperueri 2011.


text:
WASE 8
“Vakilai e Dua na Gauna ni Vakacegu” ena iVavakoso
Sa mai dua na italatala gugumatua o Saula na dauvakacaca raravisa
Yavutaki ena Cakacaka 9:1-43
1, 2. Na cava e via lai cakava i Tamasiko o Saula?
SA VOLEKA yani i Tamasiko na matailakolako voravora, na vanua era via vakayacora kina nodra inaki ca. Era na kauti ira mai vakaukaua na tisaipeli i Jisu ena nodra vale, era na vesuki ira, vakamadualaki ira, qai yarataki ira e Jerusalemi me tau kina vei ira na cudru ni Sanadrini.
2 Na yaca ni nodra iliuliu na ilala levu qo o Saula, e sa vakadavedra oti. * Se qai sarava oti ga na nona vakamatei o Sitiveni na tisaipeli gugumatua i Jisu, nira vakaviriki koya ena vatu na itokani daulotu i Saula. (Caka. 7:57–8:1) E sega ni lomavakacegu ni vakacacani ira wale ga na imuri i Jisu mai Jerusalemi, e vinakata sara ga me vakacacani ira kece na lotu vaKarisito. E via vakawabokotaka sara ga na ilawalawa e kilai tu ena yaca “Na Sala.”—Caka. 9:1, 2; raica na kato “iNaki ni Nona Gole i Tamasiko o Saula.”
3, 4. (a) Na cava a sotava o Saula? (b) Na taro cava meda na vakasamataka?
3 E cilavi Saula vakasauri na rarama. Era raica tale ga qori o ira na tomani koya tiko, ia era galu ena levu ni nodra kurabui. E qai bale i ra o Saula ni sa mataboko. E rogoca sara e dua na domo mai lomalagi ni kaya: “I Saula, I Saula, na cava o vakacacani au tiko kina?” E kidacala o Saula qai taroga: “O cei o kemuni, Turaga?” E kidroa sara ga o Saula ni rogoca na isaunitaro: “O yau o Jisu o vakacacana tiko.”—Caka. 9:3-5; 22:9.
4 Na cava eda vulica ena vosa e tukuna taumada o Jisu vei Saula? Ena yaga vakacava noda railesuva na veika e yaco ni tavuki o Saula? Na cava eda vulica ena ka era cakava na ivavakoso ni sa tavuki o Saula qai vakilai na vakacegu?
“Na Cava O Vakacacani Au Tiko Kina?” (Caka. 9:1-5)
5, 6. Na cava eda vulica ena vosa i Jisu vei Saula?
5 Ni tarovi Saula o Jisu ena sala i Tamasiko, a sega ni taroga: “Na cava o vakacacani ira tiko kina noqu tisaipeli?” Me vaka e tukuni mai cake, e Caka. 9:4) Io, a vakila dina o Jisu na ituvaki dredre era sotava na nona imuri.—Maciu 25:34-40, 45.kaya ga: “Na cava o vakacacani au tiko kina?” (
6 Ke o vakararawataki voli ni o vakabauti Karisito, mo nuidei ni rau kila vinaka o Jiova kei Jisu na kemu ituvaki. (Maciu 10:22, 28-31) De dua, ena sega ni kau tani na ituvaki dredre ena gauna qo. Ia nanuma tiko, ni a raica o Jisu nona vakaitavi o Saula ena vakamatei i Sitiveni kei na nona yarataki ira na tisaipeli yalodina mai na nodra vale e Jerusalemi. (Caka. 8:3) Ia ena gauna oya, a sega ni tataro o Jisu. E solia ga o Jiova vei Sitiveni kei ira na vo ni tisaipeli na kaukaua mera yalodina tiko ga ena vuku i Karisito.
7. Na cava mo cakava mo vosota kina na veivakacacani?
7 O rawa tale ga ni vosota na veivakacacani ke o cakava na veika qo: (1) Vakadeitaka mo yalodina tiko ga se mani cava e yaco. (2) Kerea na veivuke i Jiova. (Fpai. 4:6, 7) (3) Me qai veisausaumi ga o Jiova. (Roma 12:17-21) (4) Mo nuidei ni na solia vei iko o Jiova na kaukaua mo vosota tiko ga, me yacova ni raica o koya ni sa veiganiti me muduki na ituvaki dredre.—Fpai. 4:12, 13.
“I Saula na Taciqu, e Talai Au Mai na Turaga” (Caka. 9:6-17)
8, 9. E raica vakacava o Ananaiasa na ka e lesi kina?
8 Ni sauma oti na taro i Saula, “O cei o kemuni, Turaga?” e kaya o Jisu: “Mo tucake, lako ina koro, ena qai tukuni vei iko na ka mo cakava.” (Caka. 9:6) A tuberi ena nona icili e Tamasiko o Saula ni sa sega ni rai rawa, e lolo qai masu voli me tolu na siga. Ia ena gauna vata qori, a tukuni Saula tiko o Jisu vei Ananaiasa e dua na tisaipeli ena koro ya, e “vinaka na kena irogorogo vei ira na Jiu kece” era vakaitikotiko e Tamasiko.—Caka. 22:12.
9 Sa na wacava na tavayaya i Ananaiasa! E vosa sara tiko ga na iLiuliu ni iVavakoso e sa vakaturi oti, o Jisu Karisito, ni digitaki koya sara ga me cakava e dua na ilesilesi bibi. E ka dokai dina, ia sa na bau dua na ilesilesi dredre! Ni tukuni vua me lai vosa vei Saula, e sauma o Ananaiasa: “Turaga, levu na itukutuku au rogoca me baleta na tagane qo, e levu na ka rarawa e cakava vei Caka. 9:13, 14.ira na nomuni tamata yalosavasava e Jerusalemi. Era sa vakadonuya na iliuliu ni bete me vesuki ira kece era masuta na yacamuni ena vanua qo.”—
10. Na cava eda vulica vei Jisu ena ka e cakava vei Ananaiasa?
10 A sega ni vunauci Ananaiasa o Jisu ni lomaleqa. Ia e vakarautaka na idusidusi matata. E dokai koya tale ga ni tukuna na vuna e vinakata kina me cakava o Ananaiasa na itavi qo. E kaya o Jisu me baleti Saula: “Niu sa digitaka oti na tagane qo me tukuna na yacaqu ina veimatanitu, vei ira tale ga na tui kei ira na luvei Isireli. Au na qai vakaraitaka vakamatata vua na levu ni ka ena sotava ena vuku ni yacaqu.” (Caka. 9:15, 16) E totolo ga ni muria na vosa i Jisu o Ananaiasa. E vaqarai Saula na dauveivakacacani qai kaya vua: “I Saula na taciqu, e talai au mai na Turaga o Jisu, o koya a rairai vei iko ena sala o muria mai, me rawa ni o rai tale, me sobuti iko tale ga na yalo tabu.”—Caka. 9:17.
11, 12. Na cava eda vulica vei Jisu, Ananaiasa, kei Saula?
11 E macala vakasigalevu e vica na ka me baleti Jisu, Ananaiasa, kei Saula. Kena ivakaraitaki, e veidusimaki sara tiko ga o Jisu ena cakacaka vakavunau, me vaka ga e yalataka. (Maciu 28:20) E sega ni vosa vei keda yadua nikua, ia e veidusimaki tiko ena cakacaka vakavunau ni vakayagataka na dauveiqaravi yalodina e vuku, e sa lesia ena gauna qo me lewa na ka kece e taukena. (Maciu 24:45-47) Ena veidusimaki ni iLawalawa Dauvakatulewa, era talai yani na dautukutuku, painia, kei ira na daukaulotu mera vaqarai ira na via kila e levu tale na ka me baleti Karisito. Me vaka e vakamacalataki ena wase sa oti, e levu vei ira qo era masulaka na veidusimaki ni Kalou, oti ga vakalailai era sotavi ira sara na iVakadinadina i Jiova.—Caka. 9:11.
12 E talairawarawa o Ananaiasa ena nona ilesilesi qai vakalougatataki kina. Ke o mani lomaleqataka e dua na ka, o dau talairawarawa ga ena ivakaro mo vunau sara vakavinaka? Eso era dau taqaya na vunau e veivale vei ira era sega ni veikilai. Eso tale e dredre mera vunau ena vanua ni bisinisi, e salatu, se ena talevoni. A valuta o Ananaiasa na nona rere qai ka dokai vua me vukei Saula me sobuti koya na yalo tabu. * E qai vakalougatataki o Ananaiasa ni a nuitaki Jisu qai okati Saula me dua ga na tacina. Me vakataki Ananaiasa, eda na sega ni rere ke da nuidei ni dusimaka tiko o Jisu na cakacaka vakavunau. Eda kauaitaki ira na lewenivanua, da qai vakabauta ni rawa sara ga nira mai tacida o ira na dauveitusaqati.—Maciu 9:36.
E Tekivu “Vunautaki Jisu” (Caka. 9:18-30)
13, 14. Ke o se bera ni papitaiso, ena uqeti iko vakacava na ivakaraitaki i Saula?
13 E muria sara o Saula na ka e vulica. Ni vakabulai oti ga, e papitaiso qai tekivu veimaliwai vakavoleka kei ira na tisaipeli e Tamasiko. Ia e sega ni yala ga e kea. “Sega ni wawa tale ni sa vunautaki Jisu ena veivalenilotu, ni o koya qo na Luve ni Kalou.”—Caka. 9:20.
14 Ke o vulica tiko na iVolatabu, ia o se bera ni papitaiso, o na vakatotomuria na ivakaraitaki Saula qai vakatulewataka mo muria na ka o vulica? Macala ga ni vakila o Saula ena nona bula na cakamana i Karisito qai uqeti koya qori me cakava kina e dua na ka. Ia e sega ni vakadinadinataka Mari. 3:1-6; Joni 12:9, 10) Ia e duatani o Saula ni sa veisau sara ga. Na cava e digitaka kina o Saula me vakarorogo? Ni levu cake nona rerevaka na Kalou qai vinakata me vakavinavinakataka na yalololoma e vakaraitaka o Karisito. (Fpai. 3:8) Ke o cakava tale ga qori, e sega ni dua na ka ena tarova nomu vakaitavi ena cakacaka vakavunau kei na nomu rawata na ivakatagedegede ni papitaiso.duadua ga o koya na cakamana i Jisu. Kena ivakaraitaki, e raica e dua na ilawalawa Farisi na nona vakabula na ligana mate e dua na tagane, e dua tale ga na iwase levu ni Jiu era kila vinaka ni a vakaturi Lasarusa mai na mate o Jisu. Ia e levu era sega ni kauai ra qai veitusaqati tiko ga. (
15, 16. Na cava e cakava o Saula ena nodra veivalenilotu na Jiu, era raica vakacava qori na Jiu e Tamasiko?
15 Vakacava o rawa ni raitayaloyalotaka na kidacala, sokonu kei na cudru e tuburi ira na ilala levu ni tekivu vunautaki Jisu o Saula ena nodra veivalenilotu na Jiu? Era taroga, “Sega ni o koya ga qo e dau vakalolomataki ira na masuta na yaca qo mai Jerusalemi?” (Caka. 9:21) Ni vakamacalataka na vuna e veisau kina na lomana me baleti Jisu, e “vakadinadinataka vakamatata” o Saula ni o Jisu ga “na Karisito.” (Caka. 9:22) Ia ena sega ni uqeti ira kece na tamata na kena dau vakamatatataki na ka. Ena sega ni veisautaka nodra vakasama o ira na via muria ga na ivakavuvuli vakatamata, se o ira na dokadoka. Ia e sega ni soro koso o Saula.
16 Ni oti tale e tolu na yabaki, era se saqati Saula tiko ga na Jiu mai Tamasiko. Era saga mera vakamatei koya. (Caka. 9:23; 2 Kor. 11:32, 33; Kala. 1:13-18) Ni sa kilai na nodra inaki vuni, e vakatulewataka sara vakayalomatua o Saula na ka me cakava, qai biubiu mai na koro ni vakadonuya mera tukuci koya sobu eso ena dua na sova ena icurucuru ni lalaganikoro. E vakamacalataka o Luke ni o ira na vukei Saula ena bogi oya era “nona tisaipeli [o Saula].” (Caka. 9:25) Na veivosa qo e rairai dusia ni so era rogoca na vosa i Saula mai Tamasiko, era muria na nona ivunau ra qai muri Karisito.
17. (a) Na cava era cakava eso ni tukuni vei ira na ka dina ena iVolatabu? (b) Na cava meda cakava tiko ga, na vuna?
17 Ena gauna o tekivu tukuna kina vei ratou nomu vuvale, itokani, kei na so tale na veika vinaka o sa vulica tiko, o namaka mera taleitaka kece na kena vakamatatataki na ka dina ena iVolatabu. Era na rairai taleitaka eso, ia eso tale e sega. De dua era na kemu meca sara ga na lewe ni nomu vuvale. (Maciu 10:32-38) Ia ke o saga tiko ga mo vakavinakataka na iwalewale ni nomu veivosakitaka na iVolatabu qai dei ena itovo vaKarisito, ena rawa ni veisau na lomadra na dauveitusaqati.—Caka. 17:2; 1 Pita 2:12; 3:1, 2, 7.
18, 19. (a) E yaga vakacava nona tokoni Saula o Panapasa? (b) Eda na vakatotomuri Panapasa vakacava kei Saula?
18 Ni yaco yani e Jerusalemi o Saula, e dredre vei ira na tisaipeli mera vakabauta ni sa dua tale ga na tisaipeli o koya. Ia ni tokoni Saula o Panapasa, Caka. 9:26-28) E qaqarauni o Saula, ia e sega ni maduataka na itukutuku vinaka. (Roma 1:16) E doudou ni vunau e Jerusalemi, na vanua sara ga a dau vakacacani ira kina vakaukaua na tisaipeli i Jisu Karisito. Era lomaleqa na Jiu e Jerusalemi nira rogoca ni sa biuti ira na nodra iliuliu, era mani saga mera vakamatei koya. Ia “nira sa kila qo na veitacini, era kauti koya [Saula] sobu i Sisaria me lako sara i Tarisu.” (Caka. 9:30) E vakamalumalumu o Saula ena veidusimaki i Jisu ni vakayagataka na ivavakoso. E yaga dina qo vei Saula kei na ivavakoso.eratou ciqomi koya na yapositolo, ratou qai tiko vata ena loma ni dua na gauna. (
19 Dikeva ni vakaliuliu o Panapasa me vukei Saula. Na veikauaitaki qori e vakavuna nodrau veitokani voleka na dauveiqaravi gumatua i Jiova. Vakacava, o dau vakataki Panapasa ni o yalorawarawa mo vukei ira na lako vou mai ena ivavakoso, mo tomani ira ena vunau qai vukei ira mera toso vakayalo? O na vakalougatataki vakalevu ke o cakava qori. Ke o dua na dautukutuku vou, o na vakataki Saula ena nomu ciqoma na veidusimaki? Ni o cakacaka kei ira na dautukutuku matua, o na vakavinakataka na iwalewale ni nomu cakacaka vakaitalatala, o na marau vakalevu, o na tauyavutaka e dua na veitokani e rawa ni dei ena nomu bula taucoko.
“Levu Era Mai Vakabauta” (Caka. 9:31-43)
20, 21. Era vakayagataka vakacava na dauveiqaravi ni Kalou ‘na gauna ni vakacegu’?
20 Ni tavuki oti o Saula qai biubiu me lako i Tarisu, e “vakilai e dua na gauna ni vakacegu ena ivavakoso ena vanua taucoko o Jutia, Kalili, kei Samaria.” (Caka. 9:31) Na cava e yaco ena “gauna vinaka” qo? (2 Tim. 4:2) E volai nira ‘vakabulabulataki’ na lewe ni ivavakoso. Eratou vaqaqacotaka na yapositolo kei ira na mataveitacini tagane na nodra vakabauta na tisaipeli, ra qai veidusimaki ena ivavakoso mera ‘rerevaki Jiova qai vakila na veivakacegui ni yalo tabu.’ Kena ivakaraitaki, e vakayagataka o Pita na gauna qori me vakayaloqaqataki ira kina na tisaipeli ena tauni o Lita ena buca o Seroni. Na nona sasaga e uqeta e levu era tiko e kea mera vakabauta “na Turaga.” (Caka. 9:32-35) Era sega ni weletaka na nodra itavi na tisaipeli, era guta ga mera dau veikauaitaki ra qai kacivaka tiko na itukutuku vinaka. Kena itinitini, e “tubu tiko ga” na ivavakoso.
21 Ni voleka ni cava na ika20 ni senitiuri, era sa vakila tale ga “na gauna ni vakacegu” na iVakadinadina i Jiova ena levu na vanua. E bale vakasauri na veiliutaki e dau vakasaurarataki ira tu na dauveiqaravi ni Kalou me vicasagavulu na yabaki, qai vakalailaitaki se boko sara ga eso na vakatatabu me baleta na cakacaka vakavunau. Era vakayagataka na gauna qori e tini vakacaca na udolu na iVakadinadina i Jiova mera vunau e matanalevu, e qai rawati kina na tubu veivakurabuitaki. Kena ivakaraitaki, ena gauna e vakadonui kina vakalawa na cakacaka ni iVakadinadina i Jiova e Rusia ena 1991, e se bera ni yacova na 16,000 na iwiliwili nidautukutuku ni Matanitu ni Kalou ena vanua qori. Ia ena 2007, ni oti e 16 na yabaki, sa sivia na 150,000 era gumatua tiko na vunautaka na itukutuku vinaka.
22. O na vakayagataka vinaka vakacava na galala e soli tu vei iko?
22 Vakacava, o sa vakayagataka vinaka tiko na galala vakalawa se soli tu vei iko ena gauna qo? Ke o tiko ena vanua se soli tu kina vakalawa na galala vakalotu, ena bacani iko o Setani mo guta na vaqara iyau, sega ni veika e vauca na Matanitu ni Kalou. (Maciu 13:22) Me kua ni vakawelei iko qori. Vakayagataka vinaka sara na gauna ni vakacegu o sa bau vakila toka ena gauna qo. Qo na gauna mo vunau sara kina vakavinaka qai veivakayaloqaqataki ena ivavakoso. Nanuma tiko ni rawa ni veisau vakasauri na ituvaki.
23, 24. (a) Na cava eda vulica ena italanoa kei Tavaita? (b) Na cava meda vakadeitaka?
23 Vakasamataka mada na ka e yaco vua na tisaipeli o Tavaita, e yacana tale ga o Tokasa. E vakaitikotiko e Jopa, na tauni e voleka ga i Lita. Na tacida yalewa yalodina qo e dau vakayagataka vinaka na nona gauna kei na nona iyau, ni “dau cakacaka qai dau soli iloloma vei ira na vakaleqai.” Ia e tauvimate vakasauri, mani mate sara. * Era lolositaki koya na tisaipeli e Jopa, vakauasivi o ira na yada era a vakila vakalevu na nona dau veivukei. Ni yaco yani o Pita ena vale sa davo tu kina na yago i Tokasa, sa qai cakava e dua na cakamana e se bera vakadua ni vakayacora e dua vei ratou na yapositolo i Jisu Karisito. E masu o Pita qai vakaturi Tavaita mai na mate! Vakasamataka mada na nodra marau na yada kei ira na vo ni tisaipeli ni sa kacivi ira o Pita mera lesu ina rumu, qai vakaraitaka vei ira ni sa bula tale o Tavaita! Qo e vakayaloqaqataki ira qai vakarautaki ira ena veika dredre sa tu mai liu! E macala ga ni “kuruseta na vanua taucoko o Jopa na italanoa ni ka e yaco qo, e levu era mai vakabauta kina na Turaga.”—Caka. 9:36-42.
24 E rua na tikina bibi eda vulica ena italanoa veivakauqeti qo kei Tavaita. (1) E lekaleka ga na bula. E bibi gona me vinaka tiko na keda irogorogo vua na Kalou nida se rawa ni cakava qori! (Dauv. 7:1) (2) Sa dei tu na inuinui ni veivakaturi. A raica o Jiova na nona dau yalololoma o Tavaita, mani vakaicovitaki koya kina. Ena sega ni guilecava o Jiova na noda gugumatua, ena vakaturi keda tale ga ke da mate ni bera na Amaketoni. (Iper. 6:10) Se mani da vosota tiko qo e dua “na gauna ca” se da marautaka tiko “e dua na gauna ni vakacegu,” meda saga tiko ga meda vunautaki Karisito vakavinaka.—2 Tim. 4:2.
^ para. 2 Raica na kato “ O Saula na Farisi.”
^ para. 12 E dau kena ivakarau me ratou vakadewa yani na isolisoli ni yalo tabu na yapositolo. Ia ena ituvaki qo e vakadonui Ananaiasa o Jisu me vakadewa na isolisoli ni yalo tabu vua na tamata a “digitaka,” o Saula. Ni sa tavuki o Saula, a via dede toka nona sega tu ni veitaratara kei ratou na 12 na yapositolo. Ia a rairai gumatua voli ena gauna kece qori. E macala ga ni a raica tiko o Jisu me dau tu ga vei Saula na kaukaua me vakayacora rawa kina nona ilesilesi ni vunau.
^ para. 23 Raica na kato “ O Tokasa—‘E Yalewa Dau Cakacaka Vinaka.’”


text: 1 Na raivotu i Opetaia:*Qo na ka e kaya na Turaga Cecere Duadua o Jiova me baleti Itomi:+“Eda rogoca e dua na itukutuku mai vei Jiova,E talai e dua na mata vei ira na veimatanitu:‘Moni tucake, meda vakarau meda lai valuti koya.’”+2 “Raica! Au sa vakalailaitaki iko vei ira na veimatanitu.O sa beci vakalevu.+3 E vakacalai iko na viavialevu ni lomamu,+O iko o tiko ena qaravatu,O tiko ena vanua cecere, o tukuna tiko e lomamu,‘O cei ena kauti au sobu ina qele?’4 Ke o vakaceceretaka na nomu itikotiko* me vaka na ikeli,Se o lai biuta na nomu sova ena kedra maliwa na kalokalo,Au na kauti iko sobu mai kea,” e kaya o Jiova.5 “Ke ra lako yani vei iko na daubutako, o ira na daubutako ena bogi,(O na vakarusai sara ga!)*Era na butakoca ga na ka era vinakata se sega?Se ra lako yani vei iko na dau beti vuanivaini,Era na biuta tu mai eso na ka me kumuni?+6 Sa wacava na nona vaqarai o Iso!Sa wacava na vaqarai ni nona iyau vuni!7 Era cemuri iko ina iyalayala ni vanua.O ira kece na nomu ito* era vakaisini iko.Era rawai iko o ira oni dau veiyaloni.Era na tagavi iko ena lawa o ira na kana madrai vata kei iko,Ia o na sega ni kila.8 Ena siga oya,” e kaya o Jiova,“Au na vakarusai ira na vuku ni Itomi+Kei ira na yalomatua ena veiulunivanua o Iso?9 Era na rere na nomu tamata qaqa,+ Temani,+Nira na vakamatei yadudua o ira na tiko ena veiulunivanua o Iso nira vakarusai.+10 Ena vuku ni ivalavala kaukaua e caka vei tacimu o Jekope,+O na luvuci ena madua,+O na muduki vakadua.+11 Ena siga o tu kina vakatikitiki,Ena siga era kauta vakavesu kina na kaitani na nona mataivalu,+Era curuma yani na vulagi na nona matamata, ra qai vakawirimadigitaki+ Jerusalemi,E vakataki ira na nomu ivukivuki.12 “Mo kua ni marautaka na siga nei tacimu, na siga e rarawa kina,+Mo kua ni marautaka na siga era vakamatei kina na lewe i Juta,+Mo kua ni vosa viavialevu ena siga era rarawa kina.13 Mo kua ni curu mai ena nodra matamata na noqu tamata ena siga era rarawa kina,+Mo kua ni marautaka na ka ca e yacovi koya ena siga ni nona rarawa,Mo kua ni biuta na ligamu ena nona iyau ena siga ni nona rarawa.+14 Mo kua ni duri tu ena basoganisala mo vakamatei ira na kainona era dro mai,+Mo kua ni soli ira na kainona era vakabulai ena siga ni rarawa.+15 Ni sa voleka na siga i Jiova me valuti ira na matanitu kece.+Me vaka na ka o cakava, ena caka tale vei iko.+Na nomu ivalavala vei ira eso ena vakarautaki tale vei iko.16 Me vaka na ivakarau ni nomuni gunu ena noqu ulunivanua tabu,Era na gunu tale tiko ga va qori na matanitu kece.+Era na gunu, era tiloma sara,Ena vaka ga nira sega ni bula.17 “Ia era na tiko e Ulu i Saioni o ira na dro,+Ena wili me ka tabu,+Ena taukena na vuvale i Jekope na ka e nodra.+18 Na vuvale i Jekope ena yaco me bukawaqa,Na vuvale i Josefa na yameyame,Na vuvale i Iso ena vaka na vunicovuata,Erau na vakamai ira, erau na yameci ira,Ena sega ni dua e bula ena vuvale i Iso,+Ni tukuna sara ga o Jiova.19 Era na taukeni Nikepi kei na veiulunivanua o Iso,+Na Sefila kei na nodra vanua na Filisitia.+Era na taukena na vanua o Ifireimi kei na vanua o Samaria,+O Penijamini ena taukeni Kiliati.20 O ira na kau vakavesu ena bainivalu qo,+O ira na lewe i Isireli era na taukena na nodra vanua na kai Kenani me yaco sara i Sarifaci.+O ira na kau vakavesu mai Jerusalemi era tiko e Sifarati, era na taukena na veikoro ena Nikepi.+21 Era na lako cake i Ulu i Saioni o ira na dauveivakabulaiMera lewa na veiulunivanua o Iso,+Ena nei Jiova na itutu vakatui.”+


text:
Siqeleti
Na siqeleti e dua na tiki ni sote ni isulu ka vakayacani kina na kena vakataucokotaki na yagona kei na cokia sote. Veitokiyaki wale tu ga na cokia sote kei na ilobi, ka kilai me era sa domona kaimua, ka veirauti e dua na kola. E dau caka na sote me dua na dodoka, rarama kei na isulu e sau levu ka rawarawa na kena vakasavasavataki.
Na kena ilobi e dua na sote ni sarasara, ka sega ni rawa ni ilobi na kena sa rui lailai na sote ni vulagi ka sega ni vakadonui (e vakatokai talega me dua na domomu). E a vakaveikilaitaki o domodomoqa me baleta na ilobi ni sote e sega ni dau vakaraitaka ni sa daramaki e dua na sote e tautuba, me vaka ni ra sa dua na sote ni sarasara.


text: 22 Era qai buli Esaia na luvena gone duadua me tui me sosomitaki koya o ira na lewe i Jerusalemi, ni vakamatei ira kece na tuakana na ilala daukabakoro e lako vata mai kei ira na kai Arapea ina keba.+ E tekivu veiliutaki sara o Esaia na luvei Jorami me tui Juta.+2 E tui o Esaia ni sa yabaki 22, e dua na yabaki na nona veiliutaki e Jerusalemi. Na yaca i tinana o Acalaia+ na makubui* Omirai.+3 E muria tale ga o koya na nodra ivalavala na vuvale i Eapi,+ ni nona daunivakasala o tinana me cakava na ka ca.4 E cakava tiko ga na ka ca ena mata i Jiova me vaka na vuvale i Eapi, nira nona daunivakasala ni sa mate o tamana, e mani rusa kina.5 E muria na nodra ivakasala qai lako vata kei Jorami na luvei Tui Eapi e Isireli me rau valuti Tui Eseli+ e Siria mai Remoci-kiliati,+ na vanua era vanai Jorami kina na dauvana dakaititi.6 E lesu i Jesirieli+ me bula mai na nona mavoa era vakamavoataki koya kina mai Rama ni valuti Tui Eseli e Siria.+E lako sobu i Jesirieli o Esaia* na luvei Jorami+ na tui Juta me raici Jorami+ na luvei Eapi ni mavoa* tu.+7 E vakavuna na Kalou me druka o Esaia ni lako vei Jorami, ni yaco yani e lako vata kei Jorami me tavaki Jeu+ na makubui* Nimesai, o koya e lumuta o Jiova me vakarusa* na vuvale i Eapi.+8 Ena gauna e totogitaki ira tiko kina na vuvale i Eapi o Jeu, e raici ira na turaga ni Juta kei na luvedra na taci Esaia, era dauveiqaravi nei Esaia qai vakamatei ira.+9 E vaqarai Esaia sara, era vesuki koya ni vuni tiko mai Samaria, era kauta vei Jeu. Era vakamatea ra qai buluti koya,+ era kaya: “E makubui Josafati, o koya e vaqarai Jiova ena lomana taucoko.”+ E sega ni dua ena vuvale i Esaia e tu vua na kaukaua me lewa na matanitu.10 Ni raica o Acalaia+ na tinai Esaia ni sa mate na luvena, e vakarau o koya me vakawabokotaki ira kece na kawa vakatui* ena vuvale i Juta.+11 Ia o Jiosapici na luvena yalewa na tui e kauti Joasi+ na luvei Esaia, e butakoci koya mai na kedra maliwa na luvenitui era vakarau vakamatei qai biuti koya ena rumunimoce e loma kei na marama e dau mei koya. E vunitaki koya o Jiosapici na luvei Tui Jorami+ (o Jiosapici e wati Jioiata+ na bete, na ganei Esaia) me kua ni raici koya o Acalaia de vakamatei koya.+12 E tiko vata ga kei ira o koya me ono na yabaki, e vuni tiko ena vale ni Kalou dina ni veiliutaki tiko o Acalaia ena vanua.


text:
IVOLA NI SOQONI–NODA BULA VAKARISITO KEI NA CAKACAKA VAKAITALATALA Tiseba 2018
Vakatutu ni Veivosaki
Vakatutu ni veivosaki me baleta na inaki ni noda bula kei na ka e yalataka na Kalou ena gauna se bera mai.
IYAU MAI NA VOSA NI KALOU
Mai iTalatala Gugumatua na Dauveitusaqati
Ke o vulica tiko na iVolatabu ia o se bera ni papitaiso, o na muria na ka o vulica me vakataki Saula?
IYAU MAI NA VOSA NI KALOU
Veivakatisaipelitaki o Paula kei Panapasa ena Veivanua Yawa
Rau vakacacani o Panapasa kei Paula, ia erau saga me rau vukei ira na yalomalumalumu mera dei ena vakabauta.
NODA BULA VAKARISITO
Meda Maqosa Tiko ga ena Cakacaka Vakaitalatala—Vukei Ira na “Yalomalumalumu”
Sala cava eda cakacaka vata kina kei Jiova nida veivakatisaipelitaki?
IYAU MAI NA VOSA NI KALOU
Duavata ena Vakatulewa e Yavutaki ena Vosa ni Kalou
Na cava eda vulica ena sala e wali kina na leqa qo?
NODA BULA VAKARISITO
Meda Marau ni Vakacaucautaki Jiova ena Sere
Ena yaga vakacava nida lagata na noda sere?
IYAU MAI NA VOSA NI KALOU
Vakatotomuri Paula ena Vunau kei na Veivakavulici
Eda na vakatotomuria vakacava na yapositolo o Paula ena cakacaka vakaitalatala?
IYAU MAI NA VOSA NI KALOU
“Ni Qarauni Kemuni kei na Qelenisipi”
Era kila na qase nira voli na sipi yadua ena dra talei i Karisito, era na vakania gona na qelenisipi, taqomaka, karona tale ga.


text: 20 Ena imatai ni siga ni macawa ni se buto e sou ina ibulubulu* o Meri Makitala.+ E raica ni sa vaqiqici tani tu na vatu mai na ibulubulu.*+2 E mani cici vei Saimoni Pita kei na tisaipeli e dau lomana o Jisu+ qai tukuna vei rau: “Era sa kauta na Turaga mai na ibulubulu,+ ia keitou sega ni kila na vanua era vakadavori koya kina.”3 Erau sa qai biubiu o Pita kei na tisaipeli adua me rau lako ina ibulubulu.4 Erau cici ruarua yani, ia e sivi Pita na tisaipeli adua ni sa bau totolo sara ga na nona cici mani liu ina ibulubulu.5 Ni iro yani e raica sara na isulu lineni,+ ia e sega ni curu i loma.6 Sa qai muri koya yani o Saimoni Pita, e curu sara ina ibulubulu, e raica tale ga ni sa tu e ra na isulu lineni.7 Na isulu a viviraki e ulu i Jisu sa sega ni biu vata tu kei na ivovo ni tikinisulu, ia e sa vivi qai biu toka vakatikitiki.8 Gauna vata ya e curu yani i loma na tisaipeli a liu vei rau ina ibulubulu, e raica, sa qai vakadinata.9 Ni rau se sega ni kila na ka e tukuni ena tikinivolatabu ni dodonu me vakaturi mai na mate.+10 Erau mani lesu na tisaipeli i nodrau vale.11 Ia o Meri e duri tu ga e tuba volekata na ibulubulu, e tagi voli. Ni se tagi tiko ga, e iro sara i loma ni ibulubulu,12 qai raica e rua na agilosi+ erau vakaisulu vulavula ni rau dabe toka ena vanua a vakadavori kina na yago i Jisu, dua e uluna, dua e yavana.13 Erau tarogi koya: “Na cava o tagica tiko?” E kaya vei rau: “Era sa kauta na noqu Turaga, au sega ni kila na vanua era vakadavora kina.”14 Ni cavuta oti na vosa ya, e raivuki qai raici Jisu ni duri tu, ia e sega ni kila ni o Jisu.+15 E qai kaya vei Meri o Jisu: “Na cava o tagica tiko? O vaqarai cei?” E nanuma o Meri ni rau veivosaki tiko kei na dausasamaki, mani kaya vua: “Isa kemuni, ke oni sa kauti koya ina dua tale na vanua, yalovinaka ni tukuna vei au meu rawa ni lai maroroya na yagona.”16 E kaya vua o Jisu: “Meri!” E vuki mai o Meri qai kaya vua ena vosa vakaIperiu: “Raponai!” (kena ibalebale “Qasenivuli!”)17 E kaya vua o Jisu: “Kua ni tarai au tiko niu se bera ni lako vei Tamaqu. Mo lako ga vei ratou na taciqu+ qai kaya vei ratou, ‘Au sa lako cake vei Tamaqu,+ na Tamamudou tale ga, vua na noqu Kalou,+ na nomudou Kalou tale ga.’”18 E lako o Meri Makitala qai tukuna vei ratou na tisaipeli. E kaya: “Au sa raica na Turaga!” E tukuna tale ga vei ratou na ka e tukuna vua.+19 Ena yakavi ni imatai ni siga ni macawa, ni loka tu na katuba ena vale eratou tiko kina na tisaipeli ni ratou rerevaki ira na Jiu, e lako yani o Jisu lai tucake tu ena kedratou maliwa qai kaya vei ratou: “Me nomudou mada ga na vakacegu.”+20 Ni cavuta oti qori, e qai vakaraitaka vei ratou na ligana kei na sarisarina.+ Dua na ka nodratou marau na tisaipeli ni ratou raica na Turaga.+21 E tukuna tale vei ratou o Jisu: “Me nomudou mada ga na vakacegu.+ Au sa talai kemudou yani+ me vaka ga na nona talai au mai o Tamaqu.”+22 Ni cavuta oti qori, e uvuca yani vei ratou na cagi qai kaya: “Me sobuti kemudou na yalo tabu.+23 Ke dou vosota nona ivalavala ca e dua, ena vosoti, ke dou sega ni vosota nona ivalavala ca e dua, ena sega ni vosoti.”24 Ia o Tomasi,+ e dua vei ratou na le Tinikarua, e dau vakatokai tale ga na Drua, a sega ni tiko ena gauna e lako yani kina o Jisu.25 Eratou mani kaya vua na vo ni tisaipeli: “Keitou sa raica na Turaga!” Ia e kaya vei ratou: “Meu raica sara na we ni ivako e ligana, meu tara na we ni ivako e ligana, meu tara tale ga na sarisarina,+ au na qai vakabauta.”26 Oti e walu na siga eratou tiko tale e lomanivale na tisaipeli, e tiko tale ga kina o Tomasi. E qai curu yani ena vale eratou tiko kina o Jisu e dina ni loka tu na katuba, e duri sara ena kedratou maliwa qai kaya: “Me nomudou mada ga na vakacegu.”+27 E tukuna sara vei Tomasi: “Biuta i ke na nomu iqaqalo, raica na ligaqu, daramaka tale ga na ligamu i serequ, mo vakabauta, kua ni vakatitiqa* tiko.”28 E sauma vua o Tomasi: “Noqu Turaga noqu Kalou!”29 E kaya vua o Jisu: “O sa qai vakabauta ni o sa raici au? Era marau o ira era sega ni raica ia era vakabauta.”30 E levu tale na cakamana i Jisu eratou raica na tisaipeli e sega ni volai ena ivolavivigi qo.+31 Ia era volai qo moni vakabauta kina ni o Jisu na Karisito na Luve ni Kalou, na vakabauta qori oni na vakabulai kina ena vuku ni yacana.+


text:
2 Veigauna
Chapter 25
Sa yabaki ruasagavulu ka lima o Amasaia e na gauna sa tui kina, ka sa lewa me ruasagavulu kaciwa na yabaki e Jerusalemi. Na yaca i tinana o Joadani na yalewa ni Jerusalemi.
2 Sa cakava o koya na veika e dodonu e na mata i Jiova, ia e sega ena yalo e dina.
3 Ia sa yaco, ni sa vakadetaki na matanitu kivua, sa vakamatei ira na nona dauveiqaravi era a vakamatei tamana na tui.
4 Ia e sega ga ni vakamatei ira na luvedra, ia sa cakava me vaka Vunau sa volai e nai Vola i Mosese, e na vanua sa vakarota kina o Jiova, ka vaka, "O ira na tama era na sega ni mate e na vuku ni luvedra, se o ira na luvedra era na sega ni mate e na vuku ni tamadra; ia na tamata yadua ena mate ga e na vuku ni nonai valavala ca."
5 Sa vakasoqoni ira vata na Juta o Amasaia ka lesia vei ira na kavetani ni veiudolu kei na kavetani vei yadrau, me vaka na veivuvale ni dui tamadra, e na vanua taucoko o Juta kei Penijamini; sa taura o koya na kedra i wiliwili mai na yabaki ruasagavulu ka lako cake, ka sa kunea ni ra lewe tolu na drau na udolu na tamata digitaki, era vakarau tu ki nai valu, era rawa ni tauri moto kei nai sasabai.
6 Sa saumi ira talega e dua na drau na udolu na tamata qaqa ni valu mai vei Isireli e nai lavo e rua na drau tinikawalu na udolu na dola.
7 Ia sa lako mai vua e dua na tamata ni Kalou ka tukuna, "Kemuni na tui, me ra kakua ni lako vata kei kemuni na Isireli, ni sa sega ni tiko vata kei Isireli o Jiova – e sega ni tiko vata kei na dua vei ira na luve i Ifereimi.
8 "Kevaka o na lako ga, mo lako ga! Mo qaqa e nai valu! E dina ga, Ni Kalou ena cakava mo ni druka e na matadra na meca; ni sa tu vua na Kalou na kaukauwa me vukea se me vakadruka."
9 Sa qai tukuna o Amasaia vua na tamata ni Kalou, "Ia na cava me keimami cakava e na vuku ni lavo au sa solia oti vei ira na mataivalu nei Isireli?" Sa sauma mai na tamata ni Kalou, "Na Kalou e rawa ni solia vei iko me levu cake mai na ka oqo."
10 Sa mani vakasukai ira na mataivalu era a lako mai kivua mai Ifereimi, ka tukuna me ra dui lesu ki na nona vale. O koya oqo era sa cudru sara kina vakalevu vei Juta, ka ra sa lesu i vale e na cudru levu.
11 Sa vakaukauwataki koya o Amasaia, ka liutaki ira na nona tamata, ki na Buca ni Masima ka vakamatei ira e tini na udolu na tamata mai Sia.
12 O ira na luvei Juta era sa kauta lesu tale vakavesu e tini na udolu ki na ulu-ni-vanua veivatu, ka viritaki ira sobu mai na ulunivanua veivatu oqo, me ra dasila vakamatailalai.
13 Ia o ira na sotia ka vakatala o Amasaia, me ra kua ni lako vata kei koya ki nai valu, era sa valuta na veikoro e Juta mai Samaria ki Beci Oroni, ka ra vakamatea e tolu na udolu na tamata, ka kauta vakalevu nai toki ni valu.
14 Ia sa vakaoqo, ni sa lesu mai o Amasaia e na nona valuti ira na Itomi, sa mani kauta mai o koya na nodra kalou na kai Sia, e vakaturi ira cake me ra nona kalou, ka cuva sobu vei ira ka vakama na ka boi vinaka vei ira.
15 O koya oqo sa tubu vakalevu sara kina na cudru i Jiova vei Amasaia, ka vakatala o Koya e dua na parofita ki vua me tukuna, "Na cava o sa vakasaqara kina na nodra kalou na tamata oqo, ni ra sega mada ga ni rawa ni vakabulai ira na nona tamata mai na ligamu?"
16 Ia sa yaco, ni se vosa tikoga o koya, sa tukuna vua o koya na tui, "Keimami a sa lesia beka mo nona daunivakasala na tui? Sa Rauta! Na cava mo na vakamatei kina?" Sa qai cegu na parofita, ka tukuna, "Au sa kila ni sa nakita na Kalou me vakarusai iko baleta ni o sa cakava oqo ka sega ni via rogoca na noqu i vakasala."
17 Ia oqo sa kerea nai vakasala o Amasaia na tui Juta ka talatala vei Joasa na luvei Joasi, na luve i Jeu, na tui Isireli, ka vaka, "Mo lako mai me daru mai veiqaravi mada e nai valu."
18 O Joasa na tui Isireli sa talatala vei Amasaia na tui Juta, ka tukuna, "Na soni ka tu mai Lepanoni sa kau kina sitari mai Lepanoni, ka tukuna, 'Mo solia na luvemu yalewa me watina na luvequ tagane'; ka sa lako mai e dua na manumanu kila mai Lepanoni ka butuka na veisoni.
19 "E dina ga o sa tukuna ni o sa vakadruaki Itomi, o sa dokadoka sara kina. Tiko vakadua e nomu vale nikua; na cava o via vakayavalata kina na leqa, mo lutu ga kina o iko – o iko kei Juta taucoko vata kei iko?"
20 Ia e sega ni via rogoca o Amasaia, ni sa lako mai vua na Kalou, me soli ira kina ki na ligadra na meca, baleta ni ra sa vakarogoci ira na kalou ni Itomi.
21 Sa lako yani o Joasa na tui Isireli ka rau sa sota kei Amasaia na tui Juta e Beci Semesi, na vanua nei Juta.
22 Sa vakadrukai Juta o Isireli, ka ra sa dui dro na tamata kecega ki na nodra vale laca.
23 O Joasa na tui Isireli sa qai vesuki Amasaia na tui Juta, na luve i Joasa, na luve i Jeoasa, e Beci Semesi; ka kauti koya mai ki Jerusalemi, ka basuka sobu na bai kei Jerusalemi mai na Matamata nei Ifereimi ki na Matamata e Tutu – e rua na drau nai yate.
24 Sa taura kece o koya na koula kei na siliva, nai yaya kece sara e na vale ni Kalou vata kei Opeti – Itomi, nai yau kecega ena vale ni tui, kei ira na kaivesu, ka lesu i Samaria.
25 O Amasaia na luve i Joasa, na tui Juta, e bula tiko me tinikalima na yabaki ni sa mate oti o Joasa na tui Isireli.
26 Na vo ni veika kece sa cakava o Amasaia, mai na kenai tekivu ki na kenai otioti, e dina era sa sega beka ni volai e na kedra i vola na tui e Juta kei Jerusalemi?
27 Ni sa oti na gauna e a vuki tani kina o Amasaia mai vei Jiova, era sa bukia na kena vere mai Jerusalemi, ka sa dro o koya ki Lakisi ka vakamatei koya mai kea.
28 Era sa vakavodoki koya mai ena ose ka mai buluti koya vata kei ira na nona qase e na Koro i Juta.


text: 44 Na vosa e tukuni vei Jeremaia me baleti ira kece na Jiu era tiko ena vanua o Ijipita,+ o ira na tiko e Mikitoli,+ e Tapenesi,+ e Nofi,*+ kei na vanua o Pacirosi:+2 “Qo na ka e kaya o Jiova ni lewe vuqa,* na Kalou ni Isireli: ‘Oni sa raica na ca kece au kauta yani e Jerusalemi+ kei na koro kece e Juta, sa rusa tu nikua, e sega tale ga ni dua e tiko kina.+3 Ena vuku ni itovo ca era vakayacora mera vakacudrui au kina nira lai vakacaboisoro+ mera qarava na kalou tani era sega ni kila, o kemuni se o ira na tukamuni.+4 Au talai ira tiko ga yani vei kemuni na noqu dauveiqaravi kece na parofita, au talai ira wasoma* yani, au kaya: “Yalovinaka, moni kua ni cakava na itovo vakasevaki qo au cata.”+5 Ia era sega ni rogoca se vakatudaliga mera biuta na nodra itovo ca mera kua ni vakacaboisoro vei ira na kalou tani.+6 Au mani sova na noqu cudru levu kei na noqu rarawa qai waqa ena koro e Juta kei na gaunisala e Jerusalemi, e rusa kina qai lala tu me vaka nikua.’+7 “Qo na ka e kaya o Jiova na Kalou ni lewe vuqa, na Kalou ni Isireli, ‘Na cava oni vakavuna kina me yacovi kemuni na leqa levu qo, ena mate kece kina na tagane kei na yalewa, na gone kei na gonedramidrami e Juta, me sega ni dua e vo vei kemuni?8 Na cava oni vakacudrui au kina ena cakacaka ni ligamuni ni oni vakacaboisoro vei ira na kalou tani ena vanua o Ijipita, oni sa mai tiko kina? Oni na rusa, oni na cudruvi oni na beci ena veivanua kece e vuravura.+9 Oni sa guilecava na nodra caka ca na tukamuni, na nodra caka ca na tui Juta+ kei na caka ca nei watidra,+ kei na nomuni caka ca kei na caka ca nei watimuni+ oni vakayacora ena vanua o Juta kei na gaunisala e Jerusalemi?10 Me yacova mai na siga qo era sega ni yalomalumalumu, era vakaraitaka nira sega ni doka,+ se muria na noqu lawa kei na noqu lewa au solia vei kemuni kei ira na tukamuni.’+11 “O koya gona qo na ka e tukuna o Jiova ni lewe vuqa, na Kalou ni Isireli, ‘Au nakita meu kauta mai na ca vei kemuni, meu vakarusai ira kece na Juta.12 Au na kauti ira na ivovo ni Juta era nakita mera lako ina vanua o Ijipita mera tiko kina, era na mate kece ena vanua o Ijipita.+ Era na bale ena iseleiwau, era na mate ena viakana, me tekivu vei ira na tamata wale me yacovi ira na turaga, era na mate ena iseleiwau kei na viakana. Era na vosavakacacataki, era na domobulataki, era na cudruvi, era na beci.+13 Au na totogitaki ira na tiko ena vanua o Ijipita me vaka na noqu totogitaki Jerusalemi ena iseleiwau, ena viakana, kei na matedewa.+14 O ira na ivovo ni Juta era lai tiko ena vanua o Ijipita era na sega ni dro se bula mera lesu ina vanua o Juta. Era na diva mera lesu mera tiko e kea, ia era na sega ni lesu, o ira ga na le vica era dro bula.’”15 O ira kece na tagane era kila nira vakacaboisoro tiko na watidra vei ira na kalou tani, o ira kece na watidra era duri tu, e dua na ilala levu, kei ira kece na tiko ena vanua o Ijipita+ mai Pacirosi,+ era kaya vei Jeremaia:16 “Keimami na sega ni rogoca na vosa o tukuna vei keimami ena yaca i Jiova.17 Keimami na vakayacora ga na vosa kece e tukuna na gusu i keimami, me keimami vakacaboisoro vua na Ranadi ni Lomalagi,* me keimami livia tale ga vua na isoro livi+ me vaka keimami cakava, era cakava na tukai keimami, na neimami tui, kei ira na neimami turaga ena koro e Juta kei na gaunisala e Jerusalemi ni keimami mamau ena madrai, keimami vutuniyau, keimami sega sara ga ni raica na ka ca.18 Ena gauna keimami sega ni vakacaboisoro kina vua na Ranadi ni Lomalagi* se livia vua na isoro livi, keimami dravudravua sara ga, keimami mate ena iseleiwau kei na viakana.”19 Era kaya tale na yalewa: “Ni keimami vakacaboisoro vua na Ranadi ni Lomalagi* se livia vua na isoro livi, era vakadonuya na wati keimami me keimami bulia na isoro keke me vaka na kena ibulibuli, me keimami livia tale ga vua na isoro livi.”20 E mani tukuna o Jeremaia vei ira kece na tamata, vei ira na tagane kei na watidra, kei ira kece na vosa vua:21 “Na isoro oni cabora o kemuni, o ira na tukamuni, o ira na nomuni tui, na nomuni turaga, kei ira na lewenivanua ena koro e Juta kei na gaunisala e Jerusalemi,+ e nanuma vinaka tu o Jiova qai katona e lomana!22 Ia e sega ni vosota rawa o Jiova na ca ni nomuni ivalavala kei na ka vakasevaki oni vakayacora, e vakarusai kina na nomuni vanua, e domobulataki qai cudruvi, e sega ni dua e tiko kina me vaka nikua.+23 Ena vuku ni nomuni vakacaboisoro, oni valavala ca kina vei Jiova ni oni sega ni rogoca na vosa i Jiova moni muria na nona lawa, na nona lewa kei na nona veivakadreti, oya na vuna e yacovi kemuni kina na ca qo me vaka ena siga qo.”+24 E vosa tale o Jeremaia vei ira kece na tamata kei ira kece na yalewa: “Moni rogoca na vosa i Jiova o kemuni kece na Juta oni tiko ena vanua o Ijipita.25 Qo na ka e kaya o Jiova ni lewe vuqa, na Kalou ni Isireli, ‘Na ka oni tukuna o kemuni kei na watimuni e gusumuni, oni vakayacora e ligamuni, oni kaya: “Keimami na vakayacora dina na neimami yalayala me keimami vakacaboisoro vua na Ranadi ni Lomalagi,* me keimami livia tale ga vua na isoro livi.”+ Oni na vakayacora dina na yalewa na nomuni yalayala, oni na cakava na ka oni yalataka.’26 “Ia moni rogoca na vosa i Jiova o kemuni kece na Juta oni tiko ena vanua o Ijipita: ‘“Au bubului ena yacaqu lagilagi,” e kaya o Jiova, “ni na sega ni cavuta tale na yacaqu e dua na Juta+ ena vanua taucoko o Ijipita, me kaya, ‘Ni bula dina tiko na Turaga Cecere Duadua o Jiova!’+27 Au na raica tiko me yacovi ira na ca, mera kua ni vinaka,+ era na mate kece na Juta era tiko ena vanua o Ijipita ena iseleiwau kei na viakana mera oti vakadua.+28 E vica ga era na drovaka na iseleiwau, era na lesu mai na vanua o Ijipita mera lako i Juta.+ Era na qai kila o ira kece na ivovo ni Juta era lai tiko ena vanua o Ijipita na vosa i cei e dina, na noqu se na nodra!”’”29 “‘Qo na kena ivakatakilakila vei kemuni,’ e kaya o Jiova, ‘niu na totogitaki kemuni ena vanua qo, moni kila ni na yaco dina na noqu vosa ni yalayala moni ca kina.30 Qo na ka e kaya o Jiova: “Au na soli Fero Ofira, na tui Ijipita e ligadra na kena meca kei ira na via vakamatei koya,* me vaka na noqu soli Tui Setekaia e Juta e liga i Tui Nepukanesa* e Papiloni, na kena meca, o koya e via vakamatei koya tiko.”’”*+